qundao/data-zh-poetry huggingface dataset:
题绿阴春泛图
作者：邵玉清
朝代：清

最爱风光好，江南二月天。波平杨柳岸，人上木兰船。树近层楼隐，云低远嶂连。胜游成往事，梦想已多年。
蝶恋花·十二楼前生碧草
作者：邵瑞彭
朝代：清
体裁：词

十二楼前生碧草。珠箔当门，团扇迎风小。赵瑟秦筝弹未了，洞房一夜乌啼晓。忍把千金酬一笑？毕竟相思，不似相逢好。锦字无凭南雁杳，美人家在长干道。
九月十五夜中庭闲步作
作者：邵瑸
朝代：清

钟传人定月华明，渐觉新寒夜气清。露重似宜添羽帔，树疏何处著秋声？一灯旧雨乡园梦，残夜西风独客情。身世不从詹尹卜，流行坎止足吾生。
春日杂兴之一
作者：邵瑸
朝代：清

春风不媚俗，一例到闲门。新树移邻圃，青衫染酒痕。世情浮宦拙，吾道布衣尊。尽日雠书卷，藜床坐觉温。
芙蓉
作者：邵瑸
朝代：清

曾从楚客赋兰茳，喜见风翻赤玉幢。欲采名花遗良友，还凭远梦落秋江。盘承雨露珠先算，茎并鸳鸯蒂自双。此日仙城谁作主，凝眸遥望凭红窗。
题画
作者：邵瑸
朝代：清

青山一角夕阳衔，隔断喧嚣境不凡。有客空亭闲眺远，桃花春水送轻帆。
山居
作者：邵申
朝代：清
体裁：古风

山老为我言，幽居有茅屋。我亦欣然往，坐卧云山北。松风移我情，时复听鸣鹿。好友与之俱，会心吾自独。谁谓白云间，偏宜隐者宿。
村居漫兴
作者：邵申
朝代：清
体裁：古风

敞庐问何在，悠然对双溪。溪水深且广，清风来自西。邻里通言笑，安问鹤与鸡。戚戚天伦叙，依依稚子齐。二人去我久，思之欲号啼。
游蓼莪庵和高伯祖半江原韵
作者：邵申
朝代：清
体裁：七言律诗

东壁题诗秋复秋，前人遗迹已悠悠。突星枉写溪边石，明月还来湖上楼。空谷余音犹在耳，满墙新韵漫抬头。寄亭留寄清江署，应有斯人续旧游。
挽杨士琦联
作者：邵章
朝代：清
体裁：联

泗水鼎长沦，此后横流谁砥柱；黄池槃不歃，奈何老死弃神州。
凤凰台上忆吹箫·秋夜怀姊
作者：邵笠
朝代：清

桂院香残，松窗月冷，孤鸿呖乱楼头。见梧桐摇落，叶叶惊秋。几阵轻风暗度，窗儿外、细戛帘钩。听砧声，随风断续，惹起闲愁。悠悠。玉人别后，又三秋去也，谁与绸缪。对孤灯兀坐，冷落香篝。画阁深沉独自，镇日里、挨尽清幽。无聊赖，且凭绿绮，一曲凉州。
和夫子贷米诗
作者：邵笠
朝代：清

莫以贫为病，吾侪本寂寥。瓶罍虽久罄，意气不全消。张子仍存舌，陶公肯折腰。有邻难贷米，相对慰清宵。
步蟾宫·中秋
作者：邵笠
朝代：清

风尖云嫩山容瘦。数飞鸟、鸦前鹊后。夜阑带醉听箫声，恍瞥见、谁家红袖。蟾钩穿过疏林骤。桂子落、满山金镂。桥边错认玉人来，惹裙带、暗香偷嗅。
菩萨蛮
作者：邵笠
朝代：清

乱莺啼破流苏梦。樱桃露湿花梢重。小婢促梳头。开奁满镜愁。画眉人不在。蹙损双螺黛。淡日上红纱。轻蝉鬓影斜。
虞美人
作者：邵笠
朝代：清

金铃密缀桐龙凤。粉淡檀痕重。半遮团扇眼波斜。多恐养娘偷检、守宫砂。翠眉一霎愁峰锁。挼碎芙蓉朵。问伊底事忽娇嗔。道是采花掠乱、鬓梢云。
初夏
作者：邵简一
朝代：清
体裁：五言绝句

墙里绿阴浓，寒窗落晓风。微吟谁作和，燕语画堂中。
暮春春雨兼旬寄怀陈湘云
作者：邵简一
朝代：清
体裁：七言律诗

暮春春去已难留，春雨春风苦未休。雨暗柳堤莺燕寂，风迷花圃蝶蜂愁。闺中少妇虚蚕月，陇畔村农怨麦秋。为忆题诗陈正字，闭门索句思悠悠。
罨画溪
作者：邵简一
朝代：清
体裁：七言律诗

铜峰遥映五云溪，罨画名传胜景题。花浪一帆飞蛱蝶，藤萝两岸浴浮鹥。春风缭绕国山北，翰墨淋漓震泽西。欲度中流堪击楫，况看前渚映虹霓。
送王复园南旋次周白门韵
作者：邵翼
朝代：清
体裁：七言律诗

一泛秋江客梦清，衔杯乘月放舟行。他山梧叶辞风下，隔岸芦花带雨生。尚有田园供健饭，还栽松菊学逃名。归与恰好题糕字，慰我诗邮两月程。
市远
作者：邵自华
朝代：清

市远人声少，松高鸟语深。一官闲似鹤，五字鍊如金。懒贳临邛酒，常携中散琴。芰荷衣早制，何敢负初心。
书常理斋观察爱吟草
作者：邵自昌
朝代：清

读书奋志节，忠义常在口。往往临事时，或至丧所守。问之何因尔，浩气中无有。圣朝务柔远，无知跳小丑。剪灭归荡平，不戒师则偶。公方持军筹，朝夕储粮糗。猝然闻震惊，暂退义不苟。想其挥戈时，吐气贯牛斗。坚贞得死所，芳名达帝右。褒赉慰忠魂，垂裕及嗣后。大节凛死绥，不为倖免走。授命何从容，由其所积厚。挑灯读公书，真气满户牖。
道中即景
作者：邵自昌
朝代：清

振策春风道，香尘拂短袍。路分堤柳断，水浅石梁高。村犊依新草，山禽掠小桃。迎人芳意足，鞍背顿忘劳。
天雄学署留别朱海客次韵
作者：邵自镇
朝代：清

鲁酒休论浅共深，清风相对足披襟。空怜蕉鹿他年梦，未了莼鲈此际心。客路尚依茅店月，生涯仍典草堂琴。攀留日暮斋厨静，隔院长松响碧岑。
如梦令·题秋海棠遗画
作者：邵莹
朝代：清

绿萼花飞如霰。姊妹花开不见。祗剩断肠花，那不教人肠断。肠断。肠断。洒作红冰几片。
南山行
作者：邵葆祺
朝代：清

征人尽著锦衣归，独窜南山夜合围。忆昔挽弓入营伍，争夸有力雄如虎。周泰全身刀剑瘢，陈安丈八蛇矛舞。姓名在乡不在官，将军召募随登坛。论功每隶天兵后，杀贼居前常死斗。惜哉百战梨花枪，驱驰关陇势莫当。生本求官乃作贼，故里无家归不得。归不得，可奈何，头颅崛强刀光磨。昨夜官营千骑发，哀笳吹堕空山月。总戎仍是霍嫖姚，犹认当年部下卒。
咏史
作者：邵葆祺
朝代：清

高阁深源事竟然，漫夸夷甫不言钱。名归青史怜他日，望重苍生忆往年。入水牯牛空恋佛，舐丹鸡犬易登仙。儒林声气禅林味，祇为人才惜此贤。
己巳正月十二日纪事
作者：邵葆祺
朝代：清

纵理铜山相竟真，一簪今日不随身。死教赤棒先笞鬼，生作苍鹰乱击人。钜万囊中空掩敛，无双花底太横陈。十年田窦谈因果，东市朝衣又斩新。
己未正月十八日书事
作者：邵葆祺
朝代：清

一扫云霾迹，青阳气万重。炎威初寂灭，天罚尚宽容。犹胜然脐败，争看系颈从。宏羊烹此日，会待寝边烽。诏狱纶扉去，惊传赤棒呼。闻收大丞相，如缚一庸奴。北寺通侯泣，西曹法吏趋。却留吟句在，解叹月轮孤。仿佛黄头饿，随身无一簪。苦依幽室冷，愁恋画堂深。七尺珊瑚树，千丛珠玉林。粉侯仍赐宅，故第不堪寻。复壁金难掩，重帷玉亦残。生茔石翁仲，死敛白衣冠。抄岂同瓜蔓，丧惟剩柳棺。凄凉萧寺里，鬼火不禁寒。二十年如梦，临期酒一尊。钱神空号癖，债帅几蒙恩。因果惊狂衲，阎罗恫佞魂。九原逢介弟，相向更何言。未亡应亦族，侥幸武安侯。专阃靴刀误，分茅带砺优。恩原推肺腑，功讵出兜鍪。末羯材尤下，随人作楚囚。投匦纷如许，螭坳俨豸衣。宫中三箧满，槛外一镫微。此日简章密，当年封事稀。曹唐已仙去，身后有光辉。已奋雷霆击，仍宽雨露施。泣闻哀痛诏，喜望太平时。印绶诸王领，旌旄大将为。好承初化意，四野问疮痍。
己未正月十八日书事·其一
作者：邵葆祺
朝代：清

一扫云霾迹，青阳气万重。炎威初寂灭，天罚尚宽容。犹胜然脐败，争看系颈从。宏羊烹此日，会待寝边烽。
己未正月十八日书事·其七
作者：邵葆祺
朝代：清

投匦纷如许，螭坳俨豸衣。宫中三箧满，槛外一镫微。此日简章密，当年封事稀。曹唐已仙去，身后有光辉。
己未正月十八日书事·其三
作者：邵葆祺
朝代：清

仿佛黄头饿，随身无一簪。苦依幽室冷，愁恋画堂深。七尺珊瑚树，千丛珠玉林。粉侯仍赐宅，故第不堪寻。
己未正月十八日书事·其二
作者：邵葆祺
朝代：清

诏狱纶扉去，惊传赤棒呼。闻收大丞相，如缚一庸奴。北寺通侯泣，西曹法吏趋。却留吟句在，解叹月轮孤。
己未正月十八日书事·其五
作者：邵葆祺
朝代：清

二十年如梦，临期酒一尊。钱神空号癖，债帅几蒙恩。因果惊狂衲，阎罗恫佞魂。九原逢介弟，相向更何言。
己未正月十八日书事·其八
作者：邵葆祺
朝代：清

已奋雷霆击，仍宽雨露施。泣闻哀痛诏，喜望太平时。印绶诸王领，旌旄大将为。好承初化意，四野问疮痍。
己未正月十八日书事·其六
作者：邵葆祺
朝代：清

未亡应亦族，侥幸武安侯。专阃靴刀误，分茅带砺优。恩原推肺腑，功讵出兜鍪。末羯材尤下，随人作楚囚。
己未正月十八日书事·其四
作者：邵葆祺
朝代：清

复壁金难掩，重帷玉亦残。生茔石翁仲，死敛白衣冠。抄岂同瓜蔓，丧惟剩柳棺。凄凉萧寺里，鬼火不禁寒。
歌场
作者：邵葆祺
朝代：清

歌场冷落旧朱门，适景园西暮霭昏。忽听琵琶重下泪，刘琨家伎属桓温。羽林早引孤儿队，戟府新传异姓王。见说梨园旧子弟，无裙歌袂又飞扬。
歌场·其一
作者：邵葆祺
朝代：清

歌场冷落旧朱门，适景园西暮霭昏。忽听琵琶重下泪，刘琨家伎属桓温。
歌场·其二
作者：邵葆祺
朝代：清

羽林早引孤儿队，戟府新传异姓王。见说梨园旧子弟，无裙歌袂又飞扬。
绣衣行
作者：邵葆祺
朝代：清

金钥仓琅琼殿晓，红镫影暗宫鸦绕。绣衣御史鸣珂来，却望残星首重回。君不见豸冠风骨何清显，骢马人人学桓典。不惜隃麋磨斗丸，或被恩膏进一官。深宵竞听兰台鼓，谏草纷纭笔花舞。数十万言贾长沙，一百八疏任伯雨。尚衣老监步婆娑，手捧封函看晓河。昨夜液池新雨过，官蛙取闹十分多。
邳州道中
作者：邵葆醇
朝代：清

将晓留明镜，残辉照客颜。寒沙微有树，薄雾不成山。村远鸡声近，秋凉马意闲。生平追胜迹，今日傍江关。
信州送友人南归
作者：邵蜚熊
朝代：清
体裁：七言律诗

八月西风江上船，延州归兴独悠然。群随旅雁情千里，惜别秋云各一天。严濑风清明月夜，海门潮涌夕阳边。晚凉正忆衣裘暖，凭寄乡心罨画前。
出郭步东郊
作者：邵蜚熊
朝代：清
体裁：七言律诗

郭外疏篱杂晚花，野塘衰柳半寒鸦。深投竹径疑无路，小渡溪桥忽几家。田父远村晨后饭，山僧幽寺午前茶。奚奴此去诗囊满，收拾秋光一路赊。
泊富阳登春江第一楼
作者：邵蜚熊
朝代：清
体裁：五言律诗

独上富春楼，江山一望收。苍茫烟树合，磅礴浪花浮。风送千帆远，云飞万岭秋。登临殊未倦，日落不知休。
石城夜泊
作者：邵蜚熊
朝代：清
体裁：七言律诗

凉雨潇潇洒客舟，石城晚泊枕江流。涛奔两岸潮声急，云暝千山夜色浮。络纬乱鸣惊旅梦，清砧频捣使人愁。孤怀畏乞邻船火，卧听西风送早秋。
咏海棠
作者：邵起凤
朝代：清
体裁：七言绝句

柔枝双挺立阶前，异样娇葩盖世鲜。种自锦江苏氏赠，至今传说几千年。
题纸笔筒
作者：邵起凤
朝代：清
体裁：五言绝句

恍似湘妃竹，还疑白玉笺。中书应有寄，工妙过前贤。
九峰庵访邹编修锡麓
作者：邵辰焕
朝代：清

契阔书犹数，相逢意字深。不须谈往事，且复展幽襟。花气暖浮屋，泉声清满林。浊醪为我贳，拼得卧苔阴。
喜遇黄仲则
作者：邵辰焕
朝代：清

弱冠抱雄才，如君近无两。幸兹一夕会，慰我数年想。喝月斗酒空，弹琴众山响。何事能称闻，不羁乃吾党。
忆梅泾
作者：邵辰焕
朝代：清

莫恨寻芳步屧迟，清溪重忆十年时。半床明月梅花梦，一院春风柳絮词。药灶有童勤守护，酒杯无病骨抛离。如今断角残钟夜，两地寒暄两不知。
石门
作者：邵辰焕
朝代：清

险绝援萝上，全身是绿阴。俯看群岫小，不觉夕阳沉。花草有奇色，风泉多远音。先人祠宇在，欲叩暮云深。
湖口阻风
作者：邵远平
朝代：清

南北将行李，炎风朔雪天。敝裘寒日下，孤枕远江边。霁色开仍闭，涛声去复旋。倚舲方怅望，儿女隔残年。
迟梁药亭孝廉不至
作者：邵远平
朝代：清

高士闻人说，南中有伯鸾。才名齐邺下，诗句满长安。近郭相过易，停舟一见难。从来多闭户，不肯累猪肝。
灵隐寺
作者：邵锡荣
朝代：清

灵鹫何年寺，莲花湿翠重。泉飞一涧雨，涛落万株松。妙法禅中悟，高僧月下逢。石桥归去路，又听隔林钟。
舞剑篇与陆方义
作者：邵锡荣
朝代：清

我尝高咏古人《古剑篇》，我欲起舞追飞仙。古来剑解七十二，惜哉后世无人传。陆生陆生尔且前，我今试舞双龙泉。长兵短接须精练，雌雄闪烁落银霰。万人力敌莫可当，顷刻风云看百变。忽徐忽疾疑旋蛟，忽连忽断惊飞雁。耸跃星流身不见。雨打梨花团雪片。陆生此时睹之惊绝神，且愿执鞭追后尘。慎勿轻携此剑渡江海，只恐双飞出匣归延津。
喜晚香辞幕府归出示新诗留饮
作者：邵锦潮
朝代：清

千尺流泉百尺松，白云丹嶂自从容。偶同麋鹿游城市，终觉鶢鶋厌鼓钟。句就烟霞频出手，醉馀磈垒肆填胸。明朝便蜡寻山屐，到处随君蹑旧踪。
蒹葭
作者：邵锦潮
朝代：清

秋色浮江上，烟波共渺然。苍茫迷远渚，寥落向遥天。折叶惊寒雁，飞花点钓船。伊人不可即，怅望水云边。
闺人赠远
作者：邵锦潮
朝代：清

日夕上高楼，云山一望秋。悠悠渡头水，空送往来舟。
乙亥元日雪
作者：邵长蘅
朝代：清
体裁：古风

王正元日斗插寅，夜半跌荡开天门。真官群帝朝正散，骖龙猋歘周八垠。太皞执规挟玄冥，呵嘘滕六供骏奔。下视人世桑田万万顷，要栽玉禾成琼田。天明启扉目花眩，园林琪树纷便娟。池塘冰开已绿净，鹅毛片片销无痕。沿池拳足立双鹤，缟翅映色增鲜妍。田夫三白笑吓吓，传闻吉语占丰年。元公祝釐归未旰，牙门扃钥屏嚣喧。欧苏白战却寸铁，聚星堂客继者难。公诗先成得好句，小梅湿重香微传。从以鲛珠一百五，迸圆颗颗光照盘。亟倾凿落浇冻笔，羊角灯射晶光寒。印瓿赤泥压重碧，饤饾海物兼咸酸。我老倔强怯大敌，降幡欲竖仍逡巡。开春风日晴即佳，梅花烂漫不隔旬。茶山吾山千万树，待公褰帷来行春。此时从公勇当贾，雕䤹玉雪酬冰魂。
九江
作者：邵长蘅
朝代：清

吴楚一江共，波涛九派分。湖光寒自白，庐岳晓常云。虎斗荒村迹，猿啼落日闻。琵琶亭废久，枫叶正纷纷。
五人墓行
作者：邵长蘅
朝代：清

春光淡沲山塘路，游丝晴絮娇芳树。路旁剥落三尺碑，云是前朝五人墓。借问五人谁，中间突兀颜佩韦。东西四冢排累累，墓门昼锁松风回。书生曾读前朝史，依稀能说前朝事。天启年间岁在寅，缇骑四出惊狂猘。此时一舸飞吴阊，罽靴绣袄来昂藏。吏部短衣出就逮，观者拥塞如堵墙。轰薨万口那可辨，哭声震天日色黄。五人大呼奋臂起，形势欻忽豗羹螗。谁何一校先横尸，中丞却避御史忙。诏收弃市罪激变，至今死骨传芬芳。忆昔逆阉恣涂炭，鋘斧铜瓮衣冠殃。诸公骈首填牢户，东林首指左与杨。箯舆就考备五毒，尸虫啮肌不得葬。委鬼更灼爇天焰，穹祠金榜蛟龙翔。凤阙敢拟至尊埒，龟趺忍立成均旁。往往蒿呼九千岁，冕旒衮玉争辉煌。宁知势歇顿翻覆，阜城自绝阉奴吭。生祠处处毁斥尽，木石估值充边防。岂惟阉祠旋毁撤，廿年变故那能说。鼎湖凫雁飞满天，钟山天寿狐狸穴。玉匣珠襦夜不扃，皇陵白骨愁冬青。眼前寂寞一抔土，参天桧柏苍虬鳞。年年寒食山桥畔，指点飞花说五人。
五月十七日喜闻施愚山汪钝翁秦对岩钱宫声曹峨嵋乔石林李子德陈其年毛大可朱竹垞汪舟次严荪友徐胜力潘次耕李渭清方渭仁周雅楫暨家戒三诸公以鸿博制科同官翰林赋赠五十韵
作者：邵长蘅
朝代：清

泰华因培塿，涓流赴溟渤。凤翙仪高冈，麟游以时出。圣朝栋梁具，峨峨皋与卨。更闻辟门典，搜剔遍岩穴。博学鸿词士，有诏徵诣阙。奏赋太和殿，金石殷摩戛。清越谐璆琳，镵镂讵？蛣。三相验讨论，天子亲甲乙。拔尤五十人，一一枚马列。维时月在皋，既望越二日。喧喧下明诏，并命登禁闼。冢宰持故事，圣恩特超越。鸣佩翔凤池，排风羡毛质。我方客京华，枯兀类株橛。庑下新僦居，畏热脱巾袜。当食闻除书，惊喜失喔嗗。同时诸君子，与我半胶漆。故欢谐缟纻，提携愧先达。新交纫兰？，推挽比蛩蟨。亦有吾宗贤，飞辔偶时哲。群公既汇征，吾贱亦庨豁。此举良旷典，盛事久雍阏。科名束缚人，如骥就衔钀。奇士若挛拘，平流得津筏。嘉祐举制科，得士惟轼辙。三等占久虚，何况二与一。浩荡蒙殊恩，公等宜惕怵。比闻启史局，行绸金鐀繘。兹事诚大难，煌煌钜著述。余子何足云，晔寿颇排讦。龙门扶风后，庐陵庶顽颉。发凡及起例，郑重非琐矞。前明三百年，大事凡六七。文皇靖难师，忠臣惨刺剟。逊国诸名贤，姓氏半磨灭。兴献议大礼，杖戍坌肉血。三案益纷拿，贤奸慎剖别。呜呼镇抚狱，清流离罗罻。阉寺内灶炀，盗贼外溃决。民穷赋敛繁，遂令国步蹶。思陵死社稷，中外多杖节。褒忠自圣朝，阐幽待特笔。此皆关治乱，件系宜缕悉。微词或隐显，义例严揃截。我学愧雕虫，我生类蠓蠛。讵能生羽毛，行当返蓬筚。东涧躬桔槔，南岨茹薇蕨。茅檐日偃仰，简编事翻阅。庶人岂敢议，草野有公骘。努力期诸公，千秋光史帙。
五月十七日喜闻施愚山汪钝翁秦对岩钱宫声曹峨嵋乔石林李子德陈其年毛大可朱竹垞汪舟次严荪友徐胜力潘次耕李渭清方渭仁周雅楫暨家戒三诸公以鸿博制科同官翰林赋赠五十韵
作者：邵长蘅
朝代：清
体裁：古风

泰华因培塿，涓流赴溟渤。凤翙仪高冈，麟游以时出。圣朝栋梁具，峨峨皋与卨。更闻辟门典，搜剔遍岩穴。博学鸿词士，有诏徵诣阙。奏赋太和殿，金石殷摩戛。清越谐璆琳，镵镂讵�蛣。三相验讨论，天子亲甲乙。拔尤五十人，一一枚马列。维时月在皋，既望越二日。喧喧下明诏，并命登禁闼。冢宰持故事，圣恩特超越。鸣佩翔凤池，排风羡毛质。我方客京华，枯兀类株橛。庑下新僦居，畏热脱巾袜。当食闻除书，惊喜失喔嗗。同时诸君子，与我半胶漆。故欢谐缟纻，提携愧先达。新交纫兰�，推挽比蛩蟨。亦有吾宗贤，飞辔偶时哲。群公既汇征，吾贱亦庨豁。此举良旷典，盛事久雍阏。科名束缚人，如骥就衔钀。奇士若挛拘，平流得津筏。嘉祐举制科，得士惟轼辙。三等占久虚，何况二与一。浩荡蒙殊恩，公等宜惕怵。比闻启史局，行绸金鐀繘。兹事诚大难，煌煌钜著述。余子何足云，晔寿颇排讦。龙门扶风后，庐陵庶顽颉。发凡及起例，郑重非琐矞。前明三百年，大事凡六七。文皇靖难师，忠臣惨刺剟。逊国诸名贤，姓氏半磨灭。兴献议大礼，杖戍坌肉血。三案益纷拿，贤奸慎剖别。呜呼镇抚狱，清流离罗罻。阉寺内灶炀，盗贼外溃决。民穷赋敛繁，遂令国步蹶。思陵死社稷，中外多杖节。褒忠自圣朝，阐幽待特笔。此皆关治乱，件系宜缕悉。微词或隐显，义例严揃截。我学愧雕虫，我生类蠓蠛。讵能生羽毛，行当返蓬荜。东涧躬桔槔，南岨茹薇蕨。茅檐日偃仰，简编事翻阅。庶人岂敢议，草野有公骘。努力期诸公，千秋光史帙。
京口行
作者：邵长蘅
朝代：清

前月有人京口至，向我具说京口事。可怜十万良家子，被驱血作长江水。马首纷纷红袖啼，城中处处青磷起。玉帛子女委如山，良民痛哭官兵喜。忆昨海艘蔽江下，艅艎艨艟捷如矢。炮火朝轰建业城，烽烟夜照瓜洲市。北军病热人马疲，辽人三万一万死。岂无浙军但袖手，将军阵亡中丞走。天堑之险一苇航，区区孤城亦何有。城中食尽还出降，官吏抱印趋道傍。釜鱼假息非得已，男号女哭形苍黄。从来兵机有翻覆，龙江关头昼飞镞。佽飞材官骑若云，死国还能立战勋。婴城既有郎尚书，杀敌复用梁将军。将军突骑来酣战，虎头燕颔谁不见。腰间血洗大食刀，马上横飞仆姑箭。追奔逐北旋枯蓬，沿江报捷速飞电。此时官军却入城，苦死鸡犬无留生。讵有童男贯高槊，似闻节妇悬衣桁。呜呼此事真可吁，屠戮岂异犬与猪。上功尽拟侯王相，烈焰翻将玉石俱。杀民何锐杀贼怯，尔辈不得夸身殊。昨夜寡妪哭交衢，骨肉丧尽身羁孤。腹饥足茧但僵卧，日暮哀哀眼血枯。
含清亭赏芍药同宋牧仲冯山公吴荆山次梅圣俞杨乐道留饮置芍药韵
作者：邵长蘅
朝代：清
体裁：古风

中州盛牡丹，迩又誇芍药。玛瑙盈尺槃，楼子十重萼。红白争缤纷，一一标名各。种讵止三十，翻笑花谱略。风雅得元公，移根自宛洛。种近含清亭，疏畦藉锄钁。立夏三日晴，名葩披灼烁。枝枝风妩媚，朵朵露娟袅。亭空映红阑，树密张翠幕。公为文字饮，饾饤閒杯酌。樱桃筠笼写，鲜笋清泉瀹。瓯香日注嘉，酿渌玻瓈薄。半酣徵故事，高谈展欢谑。广陵金带围，魏公久寂寞。东武玉盘盂，髯苏迹成昨。高韵继者谁，公应蹑前屩。诗篇馀事耳，雅音振韶濩。大冯况诗豪，解衣裸盘礴。季重亦可人，一鼓气堪作。笑拍都官肩，君笔真可阁。
周将军
作者：邵长蘅
朝代：清

欃枪狂驱万猰貐，横嚼九州无完土。丘成血骨？成池，所过坚城孰抗拒。宁武一城如弹丸，谁与守者周将军。将军票鹞健绝伦，生驹搅阵刀截云。见贼如猥身逾轻，手挈髑髅茜袍腥。力竭骂贼血啮龈，旗竿矢集怒益震。闺中红颜能杀贼，十发十殪无虚镝。昆山火焰红玉爇，天壤寥寥两全节。大同宣府真奴侪，两镇降书同日来。长驱京阙疾于矢，贼谈宁武犹咋指。列镇尽如周将军，我辈那能飞至此？
周将军
作者：邵长蘅
朝代：清
体裁：古风

欃枪狂驱万猰貐，横嚼九州无完土。丘成血骨�成池，所过坚城孰抗拒。宁武一城如弹丸，谁与守者周将军。将军票鹞健绝伦，生驹搅阵刀截云。见贼如猥身逾轻，手挈髑髅茜袍腥。力竭骂贼血啮龈，旗竿矢集怒益震。闺中红颜能杀贼，十发十殪无虚镝。昆山火焰红玉爇，天壤寥寥两全节。大同宣府真奴侪，两镇降书同日来。长驱京阙疾于矢，贼谈宁武犹咋指。列镇尽如周将军，我辈那能飞至此？
和杨陶云感怀时左迁新建少府
作者：邵长蘅
朝代：清

汝从移疾卧烟萝，几载麻衣废《蓼莪》。海内君亲馀痛哭，天南魑魅答悲歌。潮吞章贡江声急，翠削匡庐郡阁多。想见元婴遗迹在，珠帘画栋近如何？
和韵宋牧仲《九日池上》
作者：邵长蘅
朝代：清
体裁：七言律诗

芙蓉飐雨风折荷，池上淅沥秋声多。鬑鬑霜髭从作客，寂寂寒花聊放歌。青山城外晚逾翠，白雁灯前影乍过。赖是谢公吟兴好，诗成属和许羊何。
和韵宋牧仲《惠山纪游寄子湘》
作者：邵长蘅
朝代：清
体裁：古风

九龙天上耕芝田，月明下饮梁溪渚。绕溪幻出九芙蓉，攫雾挐烟秀如许。一龙弄珠吐清泠，滑如云母甘胜乳。山空有时响琴筑，水递处处走罂甒。谷帘中泠无定评，第二之名独千古。子瞻一去六百年，品题恨少惊人语。绵津先生宋夫子，辍棹幽探勇能贾。篮舆仄径缘青苍，小队朱旗隔山坞。僧徒松下著袈裟，薝卜林间叫鹦鹉。邹园秦园试游屐，山鸟山花共尔汝。还登绝顶望太湖，天半一铃鸣窣堵。三万六千顷银涛，捲向砚凹洒秋雨。新诗句句神骨清，好与九峰斗眉妩。我家违山不百里，竹榼芒鞋昔游数。五年不蹋漪澜堂，双脚却嫌涴尘土。公诗玉局行骖驔，我愧秦黄失跬武。龙头菌蠢惊轩辕，吟吻声悲空自苦。老病况欲师维摩，渐忏绮语劓应补。山灵丐我十笏閒，拟向松庵听粥鼓。
和韵宋牧仲《高江村詹事以乍浦秋鸟见贻兼索题句赋此答之》
作者：邵长蘅
朝代：清
体裁：古风

十洲两两羽衣客，帔裁黄云称身著。误随罡风渡海来，化为小鸟翳林薄。毰毸毛羽体披绵，鸲鹆汝兄弟黄雀。茴香胡椒腹犹果，艾而张罗遭急缚。解衣游戏请入瓮，为筑糟丘此间乐。骨醉十日不愿醒，荐以雕俎閒羹�。白泥红印充馈遗，不论江珍与海错。先生锁印官事閒，扫地焚香坐帘阁。詹事尺书扣戟门，遣百辈来佐匕酌。开封十步鼻观殊，亟呼欢伯倾凿落。鲎酱虾鲊真婢才，柿狸竹�祇怀怍。腐儒畜眼见未曾，官厨也似屠门嚼。银盘只愁放箸空，诗债未怕隔岁索。三更吟作苍蝇声，滑稽聊尔资嗢噱。
和韵宋牧仲《高江村詹事以龙井茶见饷赋此答谢》
作者：邵长蘅
朝代：清
体裁：古风

古人品茶例烝碾，团龙矞云誇芳甘。缕金屑饼失本性，有如玉环脂粉嫌。今人品茶重烘焙，拣芽抽叶劳掺掺。土锉松薪夜火活，三更烟白月挂檐。焙成青箬旋包裹，韵香色味百不嗛。沧浪寓公今词伯，琢诗战茗嗜颇兼。棋盘北苑小岘春，品题甲乙排幖签。我来偶值谷雨过，樱桃映碗燕入帘。邀我啜茗坐石上，渴羌鼓咙惊胡贪。公言此茗出龙井，石乳云液丛幽岩。论文旧游得高适，武林远寄分缃奁。呼酪苍头不肯受，秃管城子聊戏拈。公诗坚垒提一律，草木臭味供镌劖。野夫欲和愁险韵，霜须断茎口衔钳。且放退之教独步，何如玉川六碗七碗馀黑甜。
哭亡儿土騄二首
作者：邵长蘅
朝代：清

遗编翻不忍，转忆课经时。过爱翻成薄，求全屡受笞。一灯寒夜影，十载膝前儿。辛苦成何事，酸心我不慈。盥栉经旬懒，衣衫渍泪痕。伶俜馀此日，门户且谁论。痛我无兄弟，怜渠是冢孙。昨朝寒食奠，只立黯销魂。
哭亡儿土騄二首·其一
作者：邵长蘅
朝代：清

遗编翻不忍，转忆课经时。过爱翻成薄，求全屡受笞。一灯寒夜影，十载膝前儿。辛苦成何事，酸心我不慈。
哭亡儿土騄二首·其二
作者：邵长蘅
朝代：清

盥栉经旬懒，衣衫渍泪痕。伶俜馀此日，门户且谁论。痛我无兄弟，怜渠是冢孙。昨朝寒食奠，只立黯销魂。
奉和宋牧仲《黄山松石歌寄金仁叔将军》
作者：邵长蘅
朝代：清
体裁：古风

我吟李白黄山诗，四千仞削金芙蕖。传闻轩辕炼丹处，青鸾朱砂拱天都。山中灵异孰究悉，松奇石怪可駴呼。扰龙松撑峰顶裂，作其鳞而旁攫挐。蒲团倒挂幻奇古，高二尺干千岁馀。满山龙子以万数，尽吸石髓蟠根株。石骨磊砢作松干，松毛鬖髿作石须。轮囷䂺砈斗诡状，爪鬣定与凡松殊。茸城将军好事者，镌凿山骨双松俱。夸娥夜半负而走，洗剔贮之玉盎盂。猿吟狖啸閟不得，短后健儿尺一书。饷商丘公激珍赏，选寘吟窝东南隅。一拳石松一尺耳，三十六峰苍翠移于斯。公来巡檐日百匝，宠以篇什锵珩琚。少见多怪得未曾，宾从献疑纷诧吁。或云轩辕当年铸丹鼎，丹成遗此一片云碧腴。或云猿公掷剑刺石罅，化作青蛇抉尾铓蠕须。商丘公自笑咍尔，拍容成肩呼浮丘。两老秃翁汝知不，松即扰龙峰天都。漆园小生齐物何足道，独不见芥孔纳得须弥无。
守城行
作者：邵长蘅
朝代：清

明星烂烂高十丈，城楼雉堞屹相向。吏持府帖呼点丁，十家九家驱上城。黄昏丽谯鼓角鸣，城头灯火争繁星。紫髯太守雄且豪，罽靴绛缨跨两刀。马蹄踏踏何其劳，贯三鞭七声嗷嘈。昨日传闻羽书至，长江六月无行估。战舰还防扬子渡，游兵已围太平府。纵令消息未必真，杞人忧天独苦辛。即防此辈易激变，盗贼往往皆良民。星沉鸡唱太守至，慎莫偶语行弃市。
寒食宿迁道中雨
作者：邵长蘅
朝代：清

下相城边路，春阴困马蹄。直愁泥滑滑，翻惜草萋萋。雨挟河声壮，天围野望低。故园凄绝处，荒冢湿棠梨。
康熙己卯三月十有六日恭纪圣恩诗仿柏梁体
作者：邵长蘅
朝代：清
体裁：古风

皇帝三十有八载，乘春出震巡南陲。河菑衍溢齧淮泗，自临揵石拯阻饥。遂浮大江下吴会，驾六苍虬翳华芝。吴有贤抚臣曰某，地大物奫诚难治。帝曰汝某予汝嘉，仁惠諴民有褒辞。御书四字字径尺，荣光休彩天昭回。渊鉴斋帖攽一束，宸章骈罗尤瑰奇。五纬垂芒峙五岳，龙腾天门凤翙岐。耕织绘图讵游戏，邠风无逸廑民依。传诏又赐袍与帽，帽珠熉黄光煇煇。袍织蟠龙龙五爪，贵从圣躬亲解衣。鹿脯麂尾分玉馔，上尊黄封苞缥瓷。奉擎稠叠恩数渥，跪拜九叩天颜怡。是日百僚尽陪位，虞廷肃穆班皋夔。帝念臣廉赐予渥，烺烺天语臣闻之。从官橐笔书诸册，得贤臣颂千秋垂。鲰生幕下偶欣觏，典盛得不传歌诗。如公十辈布中外，宣上德意普泽施。赐租复繇岁屡穰，帝垂衣裳万福来。中和乐职应有赋，王褒笔札生能为。
延熹华岳庙碑歌
作者：邵长蘅
朝代：清
体裁：古风

华山作镇帝所宫，拔地削成三芙蓉。明星玉女并娟嫭，天神博处钩梯通。少昊金天斡元化，虞巡周望秩祀崇。茂陵刘郎蕲不死，集灵宫筑山之趾。松乔芝盖纷往来，子仙茅龙大谲恑。亡新变乱迨东京，文字磨灭馀荒戺。此碑纪年延熹八，四月维夏日廿九。勒石者谁弘农守，袁逢开先孙璆后。郭香察书恐臆说，曰蔡中郎亦无考。或云汉魏古碑今犹有，例不书名著谁某。纷纭辨駮姑置之，隶法第一真瑰奇。公此石本得何所，点画完好无瑕疵。圆方古匾体皆备，挑拔劲如折刀铍。斯邈故是丈人行，冰潮呼作大小儿。光和以前得有此，岣嵝石鼓肩相随。我思桓灵秕政吁，可诧叹息痛恨谁。能那钩党横填北，寺狱儥官更谐西。园贾太学石经空，骈填鸿都鸟篆资。詈唾雒阳钟簴俄销烬，飞廉铜马亦推破。岳碑赑屃岿然存，千五百年安帖妥。明嘉靖间始遭掊，有如峄碑焚野火。红豆老人作长歌，缺百廿字相矜夸。何况此本缺仅十，纸新墨古神不磨。虎爪攫拿气郁倔，苍虬铁屈枯枝柯。知公鉴赏有真识，棐几一日三摩挲。
慈仁寺古松歌
作者：邵长蘅
朝代：清

前年屡憩慈仁寺，古松苍翠流云气。高枝偃盖撑晴空。低枝攫拿捎厚地。青天忽诧蛟龙蟠，赤日只疑风雨至。今年重到慈仁来，苍皮惨裂枯干摧。一株已遭斤斧伐，一株仅存神郁屈。倔强尚与夔？争，爱惜或愁雷雨拔。其余四株稍葱茜，青青翻是寻常质。我闻此松植自金元年，胡为摧折荒寒烟。摩挲三叹泪如缕，嗟尔托根原失所。慈仁寺中大作集，寺门日日飞尘土。珠玉锦绣走黄埃，日炙风霾气凄苦。孤根不免虫蚁穴，劲骨宁能驵侩伍。君不见庐山简寂观，高松千尺飘霜霰。白鹤两两巢其巅，仙人羽客时相见。又不见天台桥畔松，作鳞之而苍虬龙。银河倒挂玉淙淙，樵斤猎火何由篷。吁嗟乎！人生位置有如此，上马出门暮山紫。
慈仁寺古松歌
作者：邵长蘅
朝代：清
体裁：古风

前年屡憩慈仁寺，古松苍翠流云气。高枝偃盖撑晴空。低枝攫拿捎厚地。青天忽诧蛟龙蟠，赤日只疑风雨至。今年重到慈仁来，苍皮惨裂枯干摧。一株已遭斤斧伐，一株仅存神郁屈。倔强尚与夔�争，爱惜或愁雷雨拔。其余四株稍葱茜，青青翻是寻常质。我闻此松植自金元年，胡为摧折荒寒烟。摩挲三叹泪如缕，嗟尔托根原失所。慈仁寺中大作集，寺门日日飞尘土。珠玉锦绣走黄埃，日炙风霾气凄苦。孤根不免虫蚁穴，劲骨宁能驵侩伍。君不见庐山简寂观，高松千尺飘霜霰。白鹤两两巢其巅，仙人羽客时相见。又不见天台桥畔松，作鳞之而苍虬龙。银河倒挂玉淙淙，樵斤猎火何由篷。吁嗟乎！人生位置有如此，上马出门暮山紫。
春雪后夜坐效韦左司
作者：邵长蘅
朝代：清
体裁：古风

池上明残雪，檐端得新月。寒釭闪疏棂，街鼓坐来歇。冻竹响稍稍，饥鹤唳䯉䯉。新节搅乡思，山窗蚤梅发。
望钟山
作者：邵长蘅
朝代：清

陪京雉堞迥苍然，重忆高皇逐鹿年。汗马北腾穿碣石，长虹南倚划吴天。鼎湖龙去离宫锁，复道花繁紫禁偏。怅望寝园今寂寞，牧人秋卧孝陵烟。
杂诗
作者：邵长蘅
朝代：清

抚剑忽不怿，去上歌风台。河流日夕迅，莽莽寒云隤。帐殿下牛羊，赑屃空蒿莱。极目见芒砀，古人骨已灰。萧曹自刀笔，樊灌奋驽骀。欻起附龙凤，英风被八垓。途穷蹶骏足，运适伸庸材。扰扰路旁子，畴知衷所哀？
江急
作者：邵长蘅
朝代：清

江急雨冥冥，江豚吹浪腥。涛奔远岸白，峰逐去帆青。野戍春低树，滩舟火聚星。长年趁风便，向晚更扬舲。
沛县官舍留别杨简庵表兄
作者：邵长蘅
朝代：清

我骑白鼋浮江来，连涛倒蹴群山开。黄河咆哮黑浪恶，一月始及歌风台。骨肉五年不相见，风尘欻睹吾兄面。我昔弱龄今有须，君亦蹉跎四十馀。薄宦千里不快意，一官仍拥青毡居。感君意气与君好，流连累月开怀抱。夜饮酣呼玉屈卮，昼游连骑金腰袅。高秋九月天气凉，吕母冢上尘沙黄。出骑快马风比捷，从少年辈逐两獐。弓弦拓作霹雳响，饿鸱飞去噭空桑。割鲜野饮气益壮，肯作新妇车中藏。归去欢宴不知夕，羌乐琵琶鼓筝笛。明河欲没斗西斜，主人称寿客离席。吁嗟游子如转蓬，作客未几行穷冬。忽忆故乡行乐好，黄鸡正肥新篘红。明日骊驹更东首，马上别君但挥手。北风觱发短后衣，萧条中野行人稀。广陵驿前暮潮落，京岘山头雪片飞。河水遥遥接江水，别泪与之谁是非。
津门官舍话旧
作者：邵长蘅
朝代：清

对床通夕话，官舍一镫红。十年存没泪，并入雨声中。
浔阳舟中作
作者：邵长蘅
朝代：清

羁心零雨悲，水宿风潮倦。兹晨廓澄霁，沿流惬佳玩。绿英媚芳洲，杂花覆春岸。青天镜中流，浴凫沙际乱。落日碎江光，林峦采余绚。靡霏远烟生，霏霏夕晖眩。苍然望庐山，山霭旦暮变。绛霞晨干霄，岚气夕幂巘。近峦或浮黛，远瀑如萦练。赏奇得新欢，览物有余恋。山水憺娱人，客怀为一遣。
渔父
作者：邵长蘅
朝代：清

东湖有渔父，艇倚清溪濑。垂竿秋雨中，棹歌夕阳外。九月芦花白，西风鲤鱼大。钓亦未必得，得亦未必卖。扣之默无言，鼓枻悠然迈。
熊经略
作者：邵长蘅
朝代：清

经略用，辽沈完。经略罢，辽沈残。再起田间赐剑印，经持日战玄黄分。六万荡平竟何有，抚臣主战经主守。一夜广宁风鹤惊，抚臣先走经亦走。抚臣庸愚何足齿，奈何经略也惜死？若使慷慨提孤军，支拄残疆报天子。纵然马革裹尸还，九尺昂藏一男子。奈何经略也惜死，不死西曹死西市。九边传首魂有知，目炯电光血裂眦。
登吴城望湖亭
作者：邵长蘅
朝代：清

鄱湖湖合赣江流，倚槛江湖望转幽。湖势北摇匡岳动，江声西拥豫章浮。鱼龙昼啸千艘雨，日月晴悬一镜秋。回首战争曾此地，荻花萧瑟隐渔舟。
登太湖西峰
作者：邵长蘅
朝代：清

山色苍苍积翠回，沿缘仄径入莓苔。岭边风叶藏僧寺，树杪飞泉洒客杯。清磬一声松子落，白云万顷太湖来。三高惆怅俱陈迹，落日山空樵唱回。
登歌风台怀古
作者：邵长蘅
朝代：清

芒砀真人乘赤龙，故乡行幸有遗宫。壁埋蝌蚪荒碑在，木落牛羊寝殿空。汤沐百年欢父老，衣冠十日拥儿童。淮阴已族黥彭醢，慷慨何须悲《大风》？
经彭蠡湖口望庐山
作者：邵长蘅
朝代：清

晨帆发马当，景昃停湖汇。北渚摇清阴，南湾走苍霭。迥眺极芊绵，群山争琐碎。苍然云雾中，拔起匡岳大。绛气天阙萦，白云山腰会。远岑抱积雪，近岩屯霮Ъ。倒景澄湖光，飞瀑湿天外。延伫情弥结，攀跻阻莫遂。五老空烟霞，九叠竟茫昧。惭愧夙心乖，临风一长慨。
蓬莱阁望海
作者：邵长蘅
朝代：清

我来一蹋蓬莱阁，溟涨高寒岛屿秋。元气苍茫日月浴，青天出没蛟螭游。田横五百余荒砦，徐市三千隔祖洲。缥缈神山不可见，天风万里声飕飕。
袁州谒昌黎祠
作者：邵长蘅
朝代：清

祖龙一炬灰坟丘，烛龙昼暝天帝瞀。西京老翁强解事，手笺口授牛毛稠。当涂以还乱蛙紫，南岛北索如羹蜩。叶况复丘轲没已远，东西二鸟鸣嘲啁。帝忧浊世塞糠秕，遣公骑驎下九州。钧韶九奏响阿阁，金钟大镛铿天球。二鸟缩颈万窍喑，仪凤舞兽纷夷犹。炎州汤沭帝所赐，潮州量移仍袁州。袁阳山城仅斗大，袁山孱颜袁江流。元和去今一千载，云烟草木荣光浮。祠屋三间古台下，丹楹粉壁龙蛇幽。丰碑倒薤缠赑屃，公神缥缈应来游。星旄腾霄轶浮景，挟两苍螭骖素虬。十洲群仙从遨戏，阆圃绁马扶桑辀。我欲挽公敬下拜，跽陈瓣香公许不。韩门弟子四五辈，翱湜郊籍谁其俦。天门詄荡公不来，风寒竹树声飂飂。
解仲长画十八学士图歌
作者：邵长蘅
朝代：清

秦王虬髯一尺铁，提槊亲掴中原血。昼开天策群龙趋，诸公衮衮皆英杰。当时立本传画图，千载想像犹能识。我家此障解翁笔，宣和院体工设色。台榭渲染辉丹青，宫殿玲珑丽金碧。颇工人物良苦思，旧本摹拓开须眉。宫袍绯紫杂青绿，腰带挞尾纷悦垂。仿佛铜龙散讲后，昼迟行乐分曹偶。房公微笑杜公坐，投壶散帙无不有。就中一人落笔酣，细看恐是虞世南。其馀学士貌各异，峨峨列坐彯华襜。即论画马亦殊绝，奚驹十八森成列。银鞍金□高缠鍐，三匹翘足五匹啮。太液淡淡春风波，黄须奚官白罽靴。牵来十匹池上浴，丹鬃剪刷喷桃花。可怜人马争辉宠，凭轩坐久神逾竦。忆昔风尘际会初，君臣契合水与鱼。功成开府迨清暇，舂容翰墨非荒娱。只今朝野仍艰虞，时危整顿英雄需。抚图怀古心郁纡，书生岂有封侯颅。慷慨击碎玉唾壶，高吟《梁父》浮云徂。
送董舜民游五台山
作者：邵长蘅
朝代：清

我闻云代闲，兹山神仙窟。碑版虽茫昧，图经忆仿佛。黄河右萦缭，恒岳左嵽嵲。壑凝六月冰，岩嵌千年雪。松柏森地底，绝顶但石骨。五台五芙蓉，诡状斗奇绝。东埵古雪峰，俛视见溟渤。半夜天鸡鸣，日照蓬莱阙。西埵秘魔岩，天池神龙穴。危磴干云霄，复嶂隐日月。南埵益嵚岑，林麓互蓊蔚。仙花昼缤纷，钟声暮超忽。北埵覆宿堆，古柏枝郁屈。一气俯大荒，化城时灭没。中台万仞余，削成表崒屼。下方走雷雨，阴崖缠虹霓。湾澴太华池，䆗窱珊瑚碧。君携绿玉杖，兹游恣探历。四月别苏门，青青坡陀麦。五月渡滹沱，褦襶触日赤。遂登清凉台，结夏住绝壁。跣脚踏层冰。山风冷心魄。余本岩栖人，颇爱谢公屐。失足辞故山，留滞京华陌。逸兴坐飞翻，送君徒掎摭。烦君语山灵，后期傥来觌。
雨中舟次仙女庙示青门
作者：邵长蘅
朝代：清
体裁：五言律诗

野庙泊官舟，萧条江上秋。西风吹急雨，木叶洒船头。枯葑依扉落，残罾挂树留。元公忧国泪，五载不曾收。
雨后登惠山最高顶
作者：邵长蘅
朝代：清

雨歇翠微深，山光媚新霁。拄策凌清晨，松杉吐仍翳。扪萝已数盘，缘磴方屡憩。平芜鸟去没，远浦树如荠。绝顶惊银涛，始觉具区大。雨沤浮日月，三州萦衣带。淼漭极无垠，遥天与波逝。群峰散凫鸭，汎汎烟波际。平生怀壮观，兴惬兹游最。下方隐招提，钟声破苍霭。
雪后登楼滕王阁放歌
作者：邵长蘅
朝代：清

我携铁笛罗浮回，豫章城头吹《落梅》。罗浮仙人太狡狯，蜚廉滕六供呵捣。乱洒梅花遍原隰，千峰一夜争皑皑。晓披白鹤氅，独上滕王阁。九叠屏风失青翠，琼楼十二垂珠箔。长江㵿渺迷孤篷，渔舟藏浦高桅泊。团团万顷水晶盘，一片寒光幂寥廓。初疑海上浮神山，蓬壶缥缈不可攀。其物禽兽皆白色，银为宫阙虚无间。又疑误跨玉虹入月府，玉兔抱杵冻不举。《霓裳》对对舞仙姝，清虚高处寒如许。回头雉堞堆璨瑳，檐冰拄地铎铃语。鳞鳞万瓦湿烟浮，旋觉此身尚尘土。忽忆滕阁今千年，滕王蛱蝶随荒烟。子安退之骨已朽，何况珠帘歌舞当时妍。惟有西山只如旧，此中栖隐多神仙。洪崖丹灶流银汞，萧史茅龙耕石田。我欲左携葛勾漏，右挽梅子真，径呼玉虬骑上天，云中缟鹤纷翩跹。或言神仙之说竟茫昧，且饮美酒酡朱颜。向晚江山转清绝，逸兴拿云坐超忽。夜深蹋雪还上来，挥手寒窗招海月。
题冀渭公所藏杨忠悯梅花诗卷
作者：邵长蘅
朝代：清

黯淡缃绨墨影寒，那能展卷不汍澜？当关虎豹麋躯易，畏路风波仗友难。溅血九原仍化碧，批鳞一疏独留丹。文山诗句眉山笔，古瘦清香再拜看。
初夏偕雪航、允恭、东山、以宁、叔度泛舟拂水山庄，饮秋水阁
作者：邵陵
朝代：清

山庄入夏似凉秋，恰趁同人午泛舟。千日酒杯斯世外，百年人物此楼头。尚堪作态还余柳，能不寒盟只有鸥。寂寞东山旧丝竹，绕阶唯有水空流。
尚湖泛舟即事次遵王韵
作者：邵陵
朝代：清

水天空阔一舟横，小部霓裳漫引声。才着翠裙芳草妒，乱抛红豆白鸥惊。山从孙寿妆时好，水自灵妃步处清。四幅花笺长在手，缘知白传费心情。
江天寺
作者：邵陵
朝代：清

半空蜃气结楼台，沤里须弥亦壮哉！狠石未能超海去，怒涛直欲上山来。云堂暮鼓斋时动，烟渚秋帆雨后回。试向江天亭外望，似萍身世实堪哀。
破山茶话
作者：邵陵
朝代：清

山光潭影冷清晖，坐久新凉欲袭衣。忽漫推窗满庭月，六朝松老树阴稀。
竹里复过山斋叠韵
作者：邵陵
朝代：清

槿篱欹侧豆棚斜，认得空山独树家。半亩湿云分竹色，一庭深绿养苔花。就凉几席新丸药，过雨轩窗午焙茶。准拟与君同结隐，三间老屋把茅遮。
游李山隐静寺
作者：邵霁
朝代：清
体裁：五言绝句

隐静栖幽处，山深云易生。寂寥松径里，客到午钟鸣。
长荡湖夜泊
作者：邵霁
朝代：清
体裁：七言律诗

寻秋夜静泊湖干，十里芦花带月看。素练悠悠长荡水，青螺隐隐大坯峦。惊飞宿鹭连村火，拨动残星几钓竿。还羡渔人朝世外，对船饮酒照杯干。
题画
作者：邵霁
朝代：清
体裁：五言绝句

春霁山逾翠，林疏鸟自鸣。溪头新绿涨，隔岸钓船横。
挽曾国藩联
作者：邵顺国
朝代：清
体裁：联

任艰钜以佐中兴，学问勋猷，共仰师表；敦故旧而抚孤弱，饮食教诲，剧感恩施。
喜俞善长卜居阳羡
作者：邵鼎勋
朝代：清
体裁：七言律诗

倦游湖海意翛然，阳羡西来共买田。江上早传枫落句，邱中新赋考槃篇。洞门花发啼春鸟，山涧云深激暗泉。竹径松枢还不远，闲侪来往日谈玄。
送李山人南归
作者：邵鼎勋
朝代：清
体裁：五言律诗

北上同舟楫，南还各道途。秋风生远树，韩日下平芜。别思随征雁，羁愁向酒炉。为予寻旧隐，云水隔重湖。
鹿堡山房
作者：邵鼎勋
朝代：清
体裁：七言律诗

曲涧孤村小径通，檐端深树压帘栊。岚光掩映松涛外，花影缤纷鸟语中。百道寒泉凭石漱，万竿修竹倩烟笼。柴门云锁无人问，寂寂幽栖众虑空。
九月十九将赴湖南夜发
作者：邵齐焘
朝代：清

为有南征约，残秋别故山。篱花犹灿灿，霜叶渐斑斑。明月随帆去，长空送雁还。三湘渺何许，万里碧云闲。
九月十九日出都别友
作者：邵齐焘
朝代：清

鶢鶋愁钟鼓，麋鹿思长林。柰何抱拙讷，久此玷华簪。罢秩归温凊，曲成恩已深。征桡候秋澨，枫岸日萧森。十年旧伦好，樽酒叙离襟。骖騑俨就路，觞至不暇斟。投分知有别，不谓已在今。登车一洒涕，所感非升沈。假足欢遗草，分山怆完禽。久敦四海敬，能无歧路心。向者并游乐，于兹渺难寻。寡过谅所期，山阿伫嘉音。
哭王柳南先生
作者：邵齐焘
朝代：清

少别俄成万古悲，悲君兼恨识君迟。青箱手泽知谁托，黄发天亡不慦遗。半世闲襟老岩壑，一乡后进失师资。小园昨日论诗地，重过门前涕满颐。
哭芝山
作者：邵齐焘
朝代：清

弱冠升朝列，册府掌朝玉。清标洁冰雪，胜抱陶卷轴。一朝堕尘埃，黾勉亲案牍。侧身俗吏中，卑栖乖素蓄。渐萌竞进图，随众更陆陆。岂忘止足分，所觊脱衔束。中道逢赏音，拂拭能羽肉。意气徒倾人，冒进讵为福。君房自罹宪，安仁竟遭戮。殉惠迷所守，希荣乃招辱。乘田与士师，贤圣有遗躅。如何忽斯义，援上务欲速。哀哉金玉躬，一误不可赎。茫茫十年别，相思各天涯。祇谓川路遥，讵期死生乖。存不游一涂，没不抚尔骸。修短诚有期，难为故人怀。况子抱不测，憔悴委穷埃。严霜一以零，微藿无全荄。孤魂飘异香，零落重我哀。念昔少年日，结契在金阶。达识祛所滞，清言意多谐。誓同影与形，投分异群侪。欢娱几何时，逝景不我回。痛哉山阳笛，已矣令心摧。
哭芝山·其一
作者：邵齐焘
朝代：清

弱冠升朝列，册府掌朝玉。清标洁冰雪，胜抱陶卷轴。一朝堕尘埃，黾勉亲案牍。侧身俗吏中，卑栖乖素蓄。渐萌竞进图，随众更陆陆。岂忘止足分，所觊脱衔束。中道逢赏音，拂拭能羽肉。意气徒倾人，冒进讵为福。君房自罹宪，安仁竟遭戮。殉惠迷所守，希荣乃招辱。乘田与士师，贤圣有遗躅。如何忽斯义，援上务欲速。哀哉金玉躬，一误不可赎。
哭芝山·其二
作者：邵齐焘
朝代：清

茫茫十年别，相思各天涯。祇谓川路遥，讵期死生乖。存不游一涂，没不抚尔骸。修短诚有期，难为故人怀。况子抱不测，憔悴委穷埃。严霜一以零，微藿无全荄。孤魂飘异香，零落重我哀。念昔少年日，结契在金阶。达识祛所滞，清言意多谐。誓同影与形，投分异群侪。欢娱几何时，逝景不我回。痛哉山阳笛，已矣令心摧。
姚功公池上集
作者：邵齐焘
朝代：清

三十年前旧友稀，一樽还喜共晴晖。兴来不觉风吹帽，话久方知露湿衣。篱下晚花邀客醉，溪头凉月送人归。拒霜开日仍留约，如此清秋愿莫违。
登焦山
作者：邵齐焘
朝代：清

晨霁东涉江，金焦俨在目。雨山出中流，相对屹双角。平生爱奇心，选胜避习熟。未暇汲中泠，朅来问修竹。昔贤于此栖，为远轩车辱。登岩拜遗祠，高风满崖谷。大江抱山流，连天入遐瞩。山花润新雨，江风鸣古木。卜筑吾未能，游目意亦足。回帆向金山，飞檐接云屋。楼观何耽耽，傥非山所欲。还睨焦洞烟，一拳波上绿。
蘅园
作者：邵齐焘
朝代：清

帆开京口向扬州，郊外园亭得胜游。池上修廊循野岸，花间曲磴接飞楼。平堤似带随疏柳，落日衔山系客舟。回首乡关不知处，海天无际暮云愁。
赠东塔寺雪林上人
作者：邵齐焘
朝代：清

一村桑苎水湾环，瓶钵萧然寄此闲。松子落时经院静，天花雨处石苔斑。不离尘市心常定，偶写云泉意自闲。他日扁舟泛沧海，欲参庭柏叩禅关。
赠拈花寺二憨上人
作者：邵齐焘
朝代：清

野性吾侪近，秋光此地宜。渊明新入社，文畅旧能诗。踏藓浇荒圃，裁花护短篱。凉风北窗下，闲意几人知。
雨中别以铜
作者：邵齐焘
朝代：清

会难恨别遽，冒雨一相送。既乏杯酒叙，仍阻游屐从。空对杂花飘，时闻一禽哢。欲辞复少留，道孤觉交重。濯缨已类李，弹冠长异贡。守拙易索居，耽静俱违众。愁心共云远，还舫随波动。群山江上青，何处牵离梦。
三妙杏·其一
作者：邹一桂
朝代：清
体裁：七言绝句

虬枝古干叠繁英，一片明霞丽晚晴。妙相自来人不识，肯教凡艳袭芳名？
三妙杏·其三
作者：邹一桂
朝代：清
体裁：七言绝句

珍果休夸八大峰，酪浆清味蔗浆同。也应怀核栽花县，一粒中含十里红。
三妙杏·其二
作者：邹一桂
朝代：清
体裁：七言绝句

功比调梅讵作酸，董林深处摘金丸。瑶池花发千年后，争得尚书岁岁看。
九日登甲秀楼送阮主试即依赠韵·其一
作者：邹一桂
朝代：清
体裁：七言律诗

休夸辟棘自唐蒙，圣代车书僰粤通。陶径娱宾聊假日，庾楼成唱续高风。卷帘花色三秋候，凭槛霞光万岭中。试跨双虹看题柱，衮衣今日正思公。
九日登甲秀楼送阮主试即依赠韵·其二
作者：邹一桂
朝代：清
体裁：七言律诗

朗照如君真月鉴，馀波赠我亦天绅。偶于筑国歌三叠，并想燕台少一人。薄宦自怜增白发，乱山犹喜隔红尘。回瞻帝阙无多别，遥约梅花绽早春。
九里箐·其一
作者：邹一桂
朝代：清
体裁：七言绝句

水西西去是西溪，竹树蒙茸取径迷。赖有一钩泉引路，不教人信鹧鸪啼。
九里箐·其二
作者：邹一桂
朝代：清
体裁：七言绝句

石花竹实何曾见，䕭刺藤梢着处牵。山骨暗藏人不识，白云深处是层巅。
八稚诗 其一 艾茂
作者：邹一桂
朝代：清
体裁：七言绝句

州序才华孰尔先？再来校试又居前。须知志学功方始，欲赴青云更著鞭。
八稚诗 其七 姜应运
作者：邹一桂
朝代：清
体裁：七言绝句

山僻夷童执砚来，也知文运五丁开。茂光屯里观光客，就取边才作茂才。
八稚诗 其三 龙文瑶
作者：邹一桂
朝代：清
体裁：七言绝句

渥洼初出已空群，小步行看惊一军。好把鞭丝付良药，便教蹀躞上青云。
八稚诗 其二 杨涣
作者：邹一桂
朝代：清
体裁：七言绝句

背诵琅琅略不停，滑如倾水出银瓶。两旁卓立三千士，不及髫年熟五经。
八稚诗 其五 沈琏
作者：邹一桂
朝代：清
体裁：七言绝句

狰狞罗鬼执鞭随，细马驼来白雪儿。高坐双凫悬绝地，幼仪娴胜白头师。
八稚诗 其八 石如璋
作者：邹一桂
朝代：清
体裁：七言绝句

文教遐敷遍八荒，九龄苗稚亦观光。谁教鹦鹉能言语，只恐前生是竹郎。
八稚诗 其六 李天惠
作者：邹一桂
朝代：清
体裁：七言绝句

谁说夷风不可更？在三恩义已分明。他年八万皆弦诵，尔是边庠第一生。
八稚诗 其四 沈兆基
作者：邹一桂
朝代：清
体裁：七言绝句

总角菑经事罕闻，怪他容遂似诗云。瘴烟近被春风破，蛮语参军尽学文。
关索岭遇雪
作者：邹一桂
朝代：清
体裁：古风

炎方亦戒寒，黔地居然白。天工厌丹青，山川粉笔画。红崖变瑶岛，裸壤垂缯帛。遥村犬不惊，邃壑麇敛迹。缘知瑞气呈，非是寒威积。庙食汉侯裔，关名镇蛮貊。廉泉槛内澄，孝竹檐下碧。鸦翻玉正飞，马滑凌在石。莫叹路漫漫，此是青青麦。
再试思南舟中叠句
作者：邹一桂
朝代：清
体裁：五言排律

思南连蜀郡，带雨复来游。滩急波方吼，山迷翠欲流。旋涡回棹尾，飞瀑落峰头。漂泊迎风燕，轻浮狎水鸥。渔歌翻白浪，农莳遍青畴。解泽苏边壤，恩波接远邮。溟鱼知变化，渊剑岂沉浮？却顾攀鳞者，担书喜附舟。
天柱县登楼
作者：邹一桂
朝代：清

喜得齐云倚石开，不愁前路有崔嵬。何人便说南天柱，我亦蓬山顶上来。
天柱县登楼·其一
作者：邹一桂
朝代：清
体裁：七言绝句

四面青山四面楼，一楼高出众楼头。雨馀遥见清江路，欲趁长风驾两虬。
天柱县登楼·其二
作者：邹一桂
朝代：清
体裁：七言绝句

喜得齐云倚日开，不愁前路有崔嵬。何人便说南天柱，我亦蓬山顶上来。
子规
作者：邹一桂
朝代：清
体裁：七言绝句

望帝魂归信有诸，凄风高树可怜渠。蜀亡已隔千年久，犹与人言去不如。
密山廉使五十诞辰不日赴都入觐写绿筠红杏图为祝并题三首·其一
作者：邹一桂
朝代：清
体裁：七言绝句

红云十里接平芜，翠羽争飞向玉都。一簇粉筠承瑞露，上林深处受恩殊。
密山廉使五十诞辰不日赴都入觐写绿筠红杏图为祝并题三首·其三
作者：邹一桂
朝代：清
体裁：七言绝句

知非我又经三载，学《易》君看第一春。敢谓多功聊寡过，孔蘧之后是何人。
密山廉使五十诞辰不日赴都入觐写绿筠红杏图为祝并题三首·其二
作者：邹一桂
朝代：清
体裁：七言绝句

平反高绩大于门，珠树联香启后昆。半百韶华头未白，写将红杏佐清樽。
将军岩
作者：邹一桂
朝代：清
体裁：古风

孤标凌太虚，受气变霜雪。丛木不能附，点缀辞一切。棱棱表寒谷，孑孑挺高节。山为仁所乐，毋乃过勇决。那知坚壁中，泉脉出自穴。虚中涵智水，流润生膏泽。外朴内文明，此图可观《易》。岂徒夸石笋，椽笔书天阙。
山行即景
作者：邹一桂
朝代：清
体裁：七言绝句

鹃红蝶紫斗絪缊，织就春山似锦云。忽地半岩浓雾起，灿花衫下雪花裙。
山鹃花
作者：邹一桂
朝代：清
体裁：七言律诗

喜得儿童满手夸，遍山红艳胜桃花。寺因风急延春烧，瞥见波明误晚霞。别有洞天开绛帐，始知黔地尽丹砂。遐荒近得阳和普，万笏参云耀日华。
快快养·其一
作者：邹一桂
朝代：清
体裁：古风

山多泽少网罟稀，么苗打鱼鱼不肥。细碎如星不可贯，折枝空惹杨花飞。好买鱼苗及春放，银针簇簇随波上。秋至波心泼剌响，快快养。
快快养·其三
作者：邹一桂
朝代：清
体裁：古风

兵荒田石无人种，弓地弯弯多隙空。天生作饭气力微，鸡脚稗子来充饥。官家给籽呼里长，召租官田有官赏。愿天急雨苏稿壤，快快养。
快快养·其二
作者：邹一桂
朝代：清
体裁：古风

东家黄犊喘不已，西家乌牸已瘟死。大兵之后有凶年，人疫过半牛宁全。好买童牛及春放，茧栗初生容易长。两耳湿湿看膘壮，快快养。
快快养·其四
作者：邹一桂
朝代：清
体裁：古风

入山搜箐无馀孽，男苗杀死女苗活。童娃老妪不值钱，十三十四钱盈千。买作梅香气粗莽，还给遗苗配成两。合欢不用芦笙响，快快养！
文德关
作者：邹一桂
朝代：清
体裁：七言绝句

扫除伏莽靖干戈，文德关前使节过。从此万山中有我，月明清夜听铙歌。
新化所留题·其一
作者：邹一桂
朝代：清
体裁：七言绝句

诸生索笔苦无休，湘箑芸笺满案头。我本浮云无住著，为伊鸿爪便题留。
新化所留题·其二
作者：邹一桂
朝代：清
体裁：七言绝句

新童来谒苦无辞，感沐栽培意自知。送我至崖无别赠，保君诚实有馀师。
映水梅
作者：邹一桂
朝代：清
体裁：七言绝句

喜得佳名便是梅，小盆清供丽花台。分明受聘来岩畔，也学低头傍水隈。
洞苗·其一
作者：邹一桂
朝代：清
体裁：七言绝句

半冈沙木以坋田，近水家家乐有年。瓦屋参差烟雾里，好山终日在楼前。
洞苗·其三
作者：邹一桂
朝代：清
体裁：七言绝句

十接桥头独木船，鸭阑鱼簖紧相连。俗驯久已无刀卖，丫角儿童抱犊眠。
洞苗·其二
作者：邹一桂
朝代：清
体裁：七言绝句

山脚山头尽种茶，客来谷雨正抽芽。停车一阵清香过，绝胜桃源洞口花。
洞苗·其五
作者：邹一桂
朝代：清
体裁：七言绝句

自言客籍亦齐民，山洞移居不记春。生怪官家浑不辨，指称苗寨是苗人。
洞苗·其四
作者：邹一桂
朝代：清
体裁：七言绝句

家织机梭出样宽，制成犊鼻胜齐纨。珥环脱去承平久，辫发萧疏称小冠。
涵碧潭·其一
作者：邹一桂
朝代：清
体裁：七言绝句

千年贮甲已全消，铜鼓无声夜寂寥。幻出晴湖好风景，水亭花柳簇长桥。
涵碧潭·其二
作者：邹一桂
朝代：清
体裁：七言绝句

整日山头听鹧鸪，武侯祠畔浴双凫。眼前风物思乡国，镜里江山入画图。
清浪滩·其一
作者：邹一桂
朝代：清
体裁：七言绝句

清浪滩头石作墙，莫教游子亟鸣榔。榜开一棒锣声过，石罅留钱酬梵王。
清浪滩·其三
作者：邹一桂
朝代：清
体裁：七言绝句

乱篙如雨急铮铮，却旋洄涡去又停。莫羡来帆如鸟过，想伊前此亦曾经。
清浪滩·其二
作者：邹一桂
朝代：清
体裁：七言绝句

激派濆涛天际来，百夫助纤上层台。缘崖傍石偏宜棹，若向平流险莫猜。
照壁山
作者：邹一桂
朝代：清
体裁：五言排律

山势裁成幅，帆开未见舟。游人常面壁，落日好登楼。万井容窗隙，千峰插案头。率然环雉拱，卓尔画屏秋。拂藓寻题句，凭阑恣远眸。啸空宜舞鹤，飞杖欲乘虬。新月城笳动，疏钟梵呗幽。归来衫袖重，携稿上鸣驺。
玉屏山
作者：邹一桂
朝代：清
体裁：七言绝句

帆落桥门潕水湾，竹间好鸟听关关。屏风玉立临清鉴，此是黔南第一山。
由石阡至思南·其一
作者：邹一桂
朝代：清
体裁：七言律诗

谁劈悬崖作剑门，扪萝穿破白云根。短垣修竹围精舍，流水桃花又一村。罗甸山青春有脚，夜郎月白净无痕。数声欸乃沧洲趣，况复船头送酒樽。
由石阡至思南·其二
作者：邹一桂
朝代：清
体裁：七言律诗

昨宵雷雨过清明，十日春寒一日晴。远树云开延岫色，野田水满落溪声。一鞭斜照穿花坞，双桨轻风到石城。汛扫轩窗谈坐久，半规明月已初更。
白水河观瀑
作者：邹一桂
朝代：清
体裁：古风

吾吴富水黔富山，有山无水山不活。深林只觉岚气重，多穴饶与狐兔窟。十里一匊泉，五里已成渴。涓涓伏流山草没，纵有清驶无人拨。转冈忽闻万马声，荒山钟鼓何铿訇。遥看始见白一线，匹练昼暴妖虹横。两旁水气浸石壁，溅跳碎玉烟霏轻。天绅长垂不可卷，白龙归壑山风鸣。观瀑亭中顿忘乏，马刍仆饭迟行旌。山灵怪我笑枯寂，献此血脉流其精。华峰蚁穴昔曾到，莫炫怪异欺先生。
白碧桃
作者：邹一桂
朝代：清
体裁：七言绝句

白雪漫空覆两邻，年年花发斗时新。羡他抛核还成树，一样丛开千叶春。
相见坡
作者：邹一桂
朝代：清
体裁：古风

偏桥桥东相见坡，行人听我苗子歌。吹芦大踏月皎皎，摇铃暗拍声呜呜。前坡草长苦雅务，后坡石滑愁商讹。阿孛呵交在前店，阿蒙歹鸡方陟巘。回头相见不足奇，去去忽然还对面。虚幻固麦趁泉流，山泉果瓮人不休。人不休，鹃啼鹧叫蜑风秋。
立春日和刘白也元韵·其一
作者：邹一桂
朝代：清
体裁：七言绝句

客里新幡喜上头，雨窗霢霂兆丰收。而今苗俗无刀剑，准待春耕尽买牛。
立春日和刘白也元韵·其三
作者：邹一桂
朝代：清
体裁：七言绝句

锣鼓新年不厌频，又看迎喜接迎春。正南方上多财气，说与街头贺岁人。
立春日和刘白也元韵·其二
作者：邹一桂
朝代：清
体裁：七言绝句

十载罗浮画里枝，今朝瓶插共题诗。豆羹和出家乡味，为喜糕圆进一匙。
等溪
作者：邹一桂
朝代：清
体裁：七言绝句

转眼流光似决堤，乱红飞尽绿阴低。倩谁留得门前水，小住山庄号等溪。
素心兰
作者：邹一桂
朝代：清
体裁：七言绝句

畹香何意处囊中？百剪清芬做一丛。拣得冰心呈玉案，德馨人与素花同。
蛮夷司长安守仁赴省乡试以盆水贮文石见遗诗以答之
作者：邹一桂
朝代：清
体裁：古风

长官思南来，遗我以文石。洁盆贮清水，片片明空碧。匀圆自天成，章质分黑白。或若龟贝文，或若蝌蚪迹。或若鱼子簇，或若冰花裂。一若浮图形，高标跨百尺；又若焦尾琴，徽轸俱刻画。其馀悉变态，云水生波折。讶兹山泽间，造物出精液。怪石并铅松，岱亩修贡职。球琳琅玕姿，雍产非易获。黔地类天灶，林箐多荒僻。丹砂蔚磷青，雄魄光血赤。宝藏虽未开，间气时一辟。思南古牂牁，地久归版籍。圣朝广文教，边士奋重译。抱璞岂珷玞，怀贞等圭璧。忆昨来校试，炎夏方赤日。买舟采琼瑶，未雨艰别择。今得尉佗赠，庶慰襄阳癖。长官本青衿，挟策思奋翮。明珠非暗投，厚意足珍惜。勺水安足辞，介石自夙昔。石固不能言，水清并无质。书此酬长官，并以示黔客。
试毕贵阳口占·其一
作者：邹一桂
朝代：清
体裁：七言绝句

案头积卷似黔山，萧艾芝兰去取间。墙外忽惊红一丈，麦忙时节是吾闲。
试毕贵阳口占·其二
作者：邹一桂
朝代：清
体裁：七言绝句

今朝执笔衡文者，昔日操觚应试人。对卷岂能忘麦饭，泮池容易到蓬瀛。
贺门生某母70寿联
作者：邹一桂
朝代：清
体裁：联

有子有孙，都成名进士；多福多寿，是谓太夫人。
赠邹训导三首·其一
作者：邹一桂
朝代：清
体裁：五言律诗

仗节㠟峨道，葵榴正着花。镜槁涵碧水，云洞宿晴霞。路僻吟鞍静，山多药笼夸。鳣堂一相笑，司铎是吾家。
赠邹训导三首·其三
作者：邹一桂
朝代：清
体裁：五言律诗

三载全黔路，霜凝满鬓秋。何如尔耆艾，吏隐得优游。轻骑犹驰险，深杯善遣愁。归鸿知有信，沙爪为题留。
赠邹训导三首·其二
作者：邹一桂
朝代：清
体裁：五言律诗

文明当圣世，礼乐大吾宗。源远分何代，萍浮喜一逢。冷官参半席，高节类三丰。喜有趋庭者，能诗嗣后踪。
过帮洞莲花峰
作者：邹一桂
朝代：清
体裁：古风

三壶在海表，风烈不能舟。秦皇觅不到，汉武将焉求？物理近可譬，此山即神洲。鸿濛未归壑，激荡成雕搜。一朝变桑田，陆海胶浮鸥。宛如白莲朵，半放含清秋。上结宝华台，疏磬鸣松楸。得非壶公宅，于此邀浮丘。盘旋转蜗舍，往返周华不。蜂腰附虮虱，蝤领飞蜉蝣。对岸列锋戟，缨冠曜兜鍪。汤汤濯古础，底柱沧溟流。雀蛤以时变，夔蚿怜其俦。安知吾不化，鼓翅同庄周。
送刘白也归试·其一
作者：邹一桂
朝代：清
体裁：七言律诗

倾盖相逢若素欢，片言携手出长安。礼忘宾主随丰俭，交略形骸出肺肝。辛苦衡文同午夜，崎岖陟险共烟峦。何当此日扁舟去，落日青山两处看。
送刘白也归试·其二
作者：邹一桂
朝代：清
体裁：七言律诗

三载相依忽欲离，怪君催我送行诗。尚馀旬日论文酒，忍订他年聚首期？满径落花应惜别，绕船明月起相思。好将玉洞探花手，归取秋香第一枝。
重九日渡铁索桥驻安南·其一
作者：邹一桂
朝代：清
体裁：七言绝句

竹坞云开弓月明，卸鞍入室喜初晴。新斋遍是江郎笔，知有弦歌化武城。
重九日渡铁索桥驻安南·其二
作者：邹一桂
朝代：清
体裁：七言绝句

度索登高兴亦奇，五年霜菊鬓成丝。一樽醉倒樊川客，笑唱安南九日诗。
铁索桥·其一
作者：邹一桂
朝代：清
体裁：七言绝句

岂徒骑马似乘船，铁锁横桥欲上天。正是扶风吹不定，怒涛惊吼起龙眠。
铁索桥·其二
作者：邹一桂
朝代：清
体裁：七言绝句

十二峰头锁玉关，八牛植柱属连环。盘江万里滇黔界，一道长蛇控百蛮。
锦边莲
作者：邹一桂
朝代：清
体裁：七言绝句

泼下残脂落水湾，鲛人擎出锦斑斓。冰肌雪腕清凉界，谁遣红尘上玉颜。
闰九日习安试院口占·其一
作者：邹一桂
朝代：清
体裁：七言绝句

来日题糕贵岭旁，棘闱今日又重阳。何当山郭兼旬雨，涤遍农家九月场。
闰九日习安试院口占·其三
作者：邹一桂
朝代：清
体裁：七言绝句

久雨初晴日色妍，薄寒风近小春天。黔中遍是登高地，难得重开落帽筵。
闰九日习安试院口占·其二
作者：邹一桂
朝代：清
体裁：七言绝句

天与秋光岁月宽，葛巾元不碍儒冠。一行鼓吹簪花去，好作茱萸插鬓看。
飞云岩
作者：邹一桂
朝代：清
体裁：古风

黔中跬步皆巑岏，笼烟锁雾如星攒。连晨陟降疲征鞍，苦对童阜无奇峦。兹岩腹豁谁所剜，流膏垂乳出肺肝。淋淋漓漓状千般，虎豹蹲踞蛟龙蟠。青狮玉兕逐野犴，莲花倒放零露漙。旌幢华盖何靡曼，一峰参礼对面看。槛外珠玉来飞湍，月潭清磬应谷寒。松杉百道穿回澜，我游心旷足力酸。怪此山破精神完，山僧常住无惊欢，具相非相随人观。
鸡公岭·其一
作者：邹一桂
朝代：清
体裁：七言绝句

山行霢霂是晴天，牛背夷童带雨眠。此日青畴喜沾足，数峰烘出米家颠。
鸡公岭·其二
作者：邹一桂
朝代：清
体裁：七言绝句

谁能泼墨画高峰，远近烟岚试淡浓。我是九龙山下客，一帧烟雨嗣南宗。
鹧鸪
作者：邹一桂
朝代：清
体裁：七言绝句

草长身藏人不知，声声唤客且行迟。君今又向炎州去，正是黄茅瘴甚时。
黄绕山观云·其一
作者：邹一桂
朝代：清
体裁：七言绝句

黄绕山高上接天，下窥万岭隔云烟。陡然身落云烟里，闲倚江楼数客船。
黄绕山观云·其二
作者：邹一桂
朝代：清
体裁：七言绝句

风剪生绡幅幅穿，卷舒离合最无端。也知游目难安步，未忽逢奇不一观。
梅花
作者：邹之麟
朝代：清

满天飞雪少人行，野寺东边鹤数声。閒淡可参仁者静，丰神已造圣之清。尝称宫阁曾相见，不道孤山浪有名。欲折一枝供大士，疏篱隔断水盈盈。
赠陈氏守贞女联
作者：邹之麟
朝代：清
体裁：联

崇其善，褒其贤，激扬贞风，本有司事；旌尔门，表尔里，维持名教，乃圣代恩。
镇平县署二堂联
作者：邹之麟
朝代：清
体裁：联

经营于兵燹之余，坠举废修，敢谓官衙如传舍；坐理在堂皇之上，心劳政拙，要知尔俸即民膏。
镇平县署大堂联
作者：邹之麟
朝代：清
体裁：联

距神京九千里而遥，捧檄效驰驱，自惭一介书生，卅年末吏；擒吾邑十二乡之众，下堂谋保聚，当念官称父母，民是儿孙。
尤文简公遂初堂
作者：邹乾枢
朝代：清

荒基断础足凄凉，道是先生旧讲堂。早向东林推入室，晚于南宋号灵光。一生著述源何远，四世丝纶泽更长。我亦斋心探道脉，每从祠下肃冠裳。
阖闾城
作者：邹乾枢
朝代：清

茂苑吴宫已劫灰，湖干雉堞满蒿莱。一抔土在留遗筑，三让风微出霸才。隐隐波涛豗震泽，踆踆麋鹿走荒台。坞中剩有桃千树，每到春风次第开。
万松寺
作者：邹云城
朝代：清

一片秋光冷万松，松云浓绿沁寒筇。便骑白鹤游天上，缅邈风涛压暮钟。
天香寺
作者：邹云城
朝代：清

天香何似木樨香，香雨溟濛下石床。说与道人浑不解，倾翻银汉桂为浆。
挽叔母联
作者：邹五云
朝代：清
体裁：联

伤逝瘁中年，最难堪望夫石冷，思子台高，郁成一病淹淹，遽尔佩环归上界；感怀常内集，何以慰白发贤姑，青灯嫠母，应念两情恻恻，凄然风雨近重阳。
挽妻周氏联
作者：邹五云
朝代：清
体裁：联

作妇仅六年，趋庭陪侍，举案相庄，睹兹镜盝脂奁，何堪回首；生儿才四月，归院夜携，充闾早望，念到绣绷文褓，倍觉伤心。
挽曾国荃联
作者：邹代藩
朝代：清
体裁：联

丞相大门能作弟；中兴元老更无人。
挽张百熙联
作者：邹代钧
朝代：清
体裁：联

抗志挽时艰，独醒独清，留有遗疏垂后世；关心存国粹，吾仰吾放，特为当代哭先生。
挽曾国荃联
作者：邹代钧
朝代：清
体裁：联

本纯儒为名将，提三尺剑，收百战功，当年虎踞龙蟠，伟绩盖东南半壁；佐圣代致中兴，以休息心，复疮痍气，一旦星沉云惨，哀声遍吴楚群黎。
贺张百熙60寿联
作者：邹代钧
朝代：清
体裁：联

客诵南华，祝大椿八千龄，恒春树茂；名高北斗，照地球九万里，益寿花开。
乙卯送别
作者：邹佩兰
朝代：清

天上星辰合，人间乞巧时；自嗟方识面，已赋别离诗。
己未送别
作者：邹佩兰
朝代：清

一片轻帆送客船，迢迢北去路三千。明知重晤时非远，怎奈将离恨已牵。雁塔题名应有分，萤窗攻苦记多年。愿君勿惜修书纸，两字平安值万钱。
离别
作者：邹佩兰
朝代：清

澹云微月映银河，料得双星别恨多。莫怪人间增怅望，从知天上也蹉跎。金针争乞天孙巧，云锦停抛织女梭。底事盈盈隔秋水，一年只许一经过。
挽张之洞联
作者：邹健鹏
朝代：清
体裁：联

看频年力瘁黄扉，病榻弥留，犹草遗章谋国切；以末吏追随白下，风尘潦倒，迄无建树负公多。
寄牟畅圃
作者：邹儒
朝代：清

白发生青镜，闲居幽兴饶。春潮不满岸，夜雨忽平桥。偶醉辄中圣，长歌或近骚。故人成久别，花发拟相招。
丁香和韵
作者：邹升恒
朝代：清

春空烟锁缀星星，两树琼枝占一庭。交网月穿珠络索，小铃风动玉冬丁。傍檐结密人难拆，拂座香多酒易醒。只恐天花散无迹，拟将湘管写娉婷。
分赋得采香径送沈归愚太史暂假归里
作者：邹升恒
朝代：清

吴宫花草今何处，岩畔犹馀采香路。当年越女颜如花，莲舟荡漾双桨斜。后宫罗绮照野水，鸳鸯作队随溪沙。六千君子一朝起，台上佳人委流水。相逐鸱夷泛五湖，羞见荷花守红死。千年遗迹想依稀，过客唯应吊落晖。诗人家傍采香径，不采秾香采紫芝。老入承明亲禁掖，暂辞扣砌还山泽。洗砚池边访旧踪，樵翁溪友还相识。自怜软土滞年年，何时同泛香溪船？
初夏乡居
作者：邹卿森
朝代：清

四月阴成已送梅，野人相见喜深杯。莲塘水煖收鱼子，兰径泥开避笋胎。梦断高城听夜柝，吟余小阁散空雷。楚山巫峡无消息，帘卷西窗雨正来。
宿田家
作者：邹卿森
朝代：清

小桡风渡日西时，士室相邀敢后期。亦自有家容我宿，岂缘无米寄人炊。秀眉稚子知难字，折臂村翁爱夜棋。同是农桑劳悴客，一宵判与醉中嬉。
惠山麓观枫林二首
作者：邹卿森
朝代：清

杖策披枫林，杳然秋山长。丘陵芥纡互，松柏滋烟霜。幽响出丛木，回飙亦已凉。目纵情更延，清泉闻空香。兹游复不易，恻恻情内伤。遐思结遗音，日夕劳相望。美人薜荔衣，霜林好颜色。虽无餐霞姿，结侣自相得。岁寒知后凋，托根本质直。促景悲桑榆，履道苦荆棘。白日忽西驰，尘埃失南北。
惠山麓观枫林二首·其一
作者：邹卿森
朝代：清

杖策披枫林，杳然秋山长。丘陵芥纡互，松柏滋烟霜。幽响出丛木，回飙亦已凉。目纵情更延，清泉闻空香。兹游复不易，恻恻情内伤。遐思结遗音，日夕劳相望。
惠山麓观枫林二首·其二
作者：邹卿森
朝代：清

美人薜荔衣，霜林好颜色。虽无餐霞姿，结侣自相得。岁寒知后凋，托根本质直。促景悲桑榆，履道苦荆棘。白日忽西驰，尘埃失南北。
春申涧
作者：邹嘉升
朝代：清

吟社抛荒遍草莱，常留瀑布怒涛豗。探源直上层峦去，寻径遥看曲水来。草尽云根飞野马，山空地底走晴雷。游人载酒临流赏，应酹黄公一巨罍。
舟泊村西野步
作者：邹嘉升
朝代：清

钱塘风掠水潺湲，杨柳桥西又北湾。红映数重村口树，青浮一点陇头山。
虞美人
作者：邹嘉升
朝代：清

一剑酬恩万古悲，杜鹃飞上最柔枝。风前欲语娇如许，相见当年夜宴时。
闻和议定约，感赋三首·其一
作者：邹增祜
朝代：清
体裁：五言律诗

早有忧时语，无如幕燕嬉。南溟弃屏翰，东道失藩篱。曲突薪谁徙，危楼木岂支。糠须及米，深悔补牢迟。
闻和议定约，感赋三首·其三
作者：邹增祜
朝代：清
体裁：五言律诗

委肉当饿虎，虚名说善邻。金缯罗掘尽，匕鬯丧亡频。刑马要盟汉，输龙枉誓秦。徒闻天帝怒，麟阁尔何人？
闻和议定约，感赋三首·其二
作者：邹增祜
朝代：清
体裁：五言律诗

圣主终神武，其如国贼何。元戎甘割地，上将竟投戈。漏瓮焦难沃，誃台债愈多。向来无一策，富贵只求和。
九月望日燕集蓉湖舟中因登惠山得洞字
作者：邹士夔
朝代：清

龙山接胜游，群贤蔚鸾凤。高歌素侣多，小桨轻帆送。秋色草际浮，月华湖上动。乘醉复扪萝，同过若冰洞。
仲山祠探梅
作者：邹士夔
朝代：清

怪石重岩下，梅花一树横。风流已消歇，日暮听松声。
寓华藏寺
作者：邹士夔
朝代：清

石室松龛下，沿阶草色侵。自能消俗虑，何必问禅心。帘影度空翠，湖光澄碧林。法堂临涧水，终夕听鸣琴。
荷花
作者：邹士荀
朝代：清

曲阑青十二，独对此清涟。绿鬓对红颊，金环约翠钿。心多还自苦，丝弱为谁牵。惆怅黄昏后，鸳鸯咽露眠。
蓉湖秋月
作者：邹士随
朝代：清

芙蓉湖上月光浮，独坐凭栏万象收。茶灶笔床三尺席，白蘋红蓼一滩秋。风流已散春申履，潮信还催范蠡舟。何似阮湘投佩客，每拈芳草忆灵修。
潜山道中
作者：邹奕凤
朝代：清

古驿深山里，驱驰列嶂边。更无尘拂面，惟有翠连天。绕洞田皆玉，翔波鸟亦仙。輶轩逢此胜，敢诵采风篇。
贺新凉
作者：邹奕凤
朝代：清

何处迎秋月。落霞低、名香漫爇，絪缊引月。净扫药栏和竹径，检点今宵坐月。陈瓜果、窗前伺月。品竹弹丝还按板，倩歌喉、应节频吹月。云幕卷，初开月。翩跹鹤舞婵娟月。擘琼笺、百篇挥洒，分题赋月。一缕铛烟茶已沸，倾向清瓯劳月。看花气、缤纷拥月。羁旅正金陵，虎踞龙争，历尽千秋月。且痛饮，秦淮月。
题顾晴沙给谏风草图即送出守宁夏
作者：邹奕孝
朝代：清

少小事铅椠，声华富文藻。长通金闺籍，数上明光表。监门图既绘，汲暗诏非矫。生逢尧舜君，克展禹稷抱。我疑万言书，犹有未定稿。一朝天符下，双旌指新堡。文章通政事，作图号风草。鲁论引尚书，妙理恣探讨。屠龙手殊钜，雕虫技则小。开图读高文，妙笔见先兆。青青河畔行，了了见河套。微微动春飔，荡荡尊王道。王道其如何，王民看皞皞。送君今作郡，我心殊悄悄。钦哉尔惟风，刍荛谅为宝。
贺潘飞声60寿联
作者：邹安
朝代：清
体裁：联

学海堂中旧名宿；吴淞江上老诗人。
挽曾国荃联
作者：邹安代
朝代：清
体裁：联

江淮草木亦知名，功盖济阳，治隆长孺；吴楚军民齐坠泪，寒生海水，愁塞湘云。
秋晚南堤口占
作者：邹宫
朝代：清

嚣尘那可道，爱此地殊偏。疏柳媚深渚，寒鸦薄野田。钟鸣原外寺，人唤渡头船。藉草聊相慰，悠然悟静缘。
雨后池上读谢诗
作者：邹宫
朝代：清

霁色涵空碧，流霞恋虚阁。芳池涨青萍，幽篁挺新箨。众卉斗苍翠，始悟熙春乐。疏泉青石磴，暝烟敛丘壑。鹤唳时一声，余音散林薄。披赏自忘疲，取酒聊斟酌。
挽彭玉麟联
作者：邹寿徵
朝代：清
体裁：联

练锐未从军，瀚海传惊回纥胆；庇寒曾厚我，秋风感念杜公情。
杂诗
作者：邹尧廷
朝代：清

贫居慕作宦，作宦依然贫。回头更自笑，驰逐徒踆踆。秣陵古项国，风俗苦未淳。闾阎鲜生计，何以称抚循。对此孱弱区，相顾徒艰辛。谋生尚无术，安能求富民。厚实人所羡，清白守吾贞。笑彼苏季子，多金焉足珍。岩疆数十里，良楛各异族。地连颍与毫，犷悍习成俗。颇闻道旁言，谓我少严酷。抚心良自惭，十载负民牧。一邑如一家，痛痒关骨肉。如何治子弟，忍事日鞭扑。秋霜岂不威，未若春风燠。颓习讵难移，惜无仁者术。
杂诗·其一
作者：邹尧廷
朝代：清

贫居慕作宦，作宦依然贫。回头更自笑，驰逐徒踆踆。秣陵古项国，风俗苦未淳。闾阎鲜生计，何以称抚循。对此孱弱区，相顾徒艰辛。谋生尚无术，安能求富民。厚实人所羡，清白守吾贞。笑彼苏季子，多金焉足珍。
杂诗·其二
作者：邹尧廷
朝代：清

岩疆数十里，良楛各异族。地连颍与毫，犷悍习成俗。颇闻道旁言，谓我少严酷。抚心良自惭，十载负民牧。一邑如一家，痛痒关骨肉。如何治子弟，忍事日鞭扑。秋霜岂不威，未若春风燠。颓习讵难移，惜无仁者术。
初闻罢官
作者：邹山
朝代：清

到今方赐罢，执政恕微官。覆局终何定，才休便已安。旁人为削色，稚子羡加餐。正好赋归去，《移文》报北山。
松坪夜坐
作者：邹峄贤
朝代：清

幽溪日已夕，月挂孤松顶。泉流咽石崖，樵语下烟岭。竹阴三径凉，云气半壑冷。风露皓然下，林梢滴清影。万籁各已寂，吾心亦虚静。山空得太古，何事著尘境。坐久不知夜，疏钟发深省。
湖堤漫兴
作者：邹崇汉
朝代：清

人生行乐耳，吾道是耶非。鸥鸟频频狎，鲈鱼渐渐肥。江湖年老大，风雨愿乖违。且趁扁舟兴，还家自款扉。
斋联
作者：邹应华
朝代：清
体裁：联

不打通义利关头，且莫轻言学问；能参透圣贤语默，还须实力躬行。
周元亮奉赦南还龚孝升有诗赠别旋起青州道次韵和寄
作者：邹式金
朝代：清

昔日栖梧凤，曾为尧树乌。世方尊狱吏，望自属公孤。岂意开圜室，谁曾赐鉴湖。万花含笑日，喜气到菰庐。灯花明若镜，秉烛竟归人。垒块分中散，纷纶得大春。琴书千里梦，金粉六朝身。路鬼揶揄好，人谁信汝贫。祖帐应无及，春明键始开。江淮双带接，风雪片帆回。高厚真邀福，神明宝爱才。凤凰飞去后，权作望京台。忆昔曾游处，名山九曲斜。绿榕仁作叶，丹荔智为花。庭静朝鸣鹤，衙清晚聚鸦。八闽诸父老，犹说雨随车。萍水当年事，云泥隔世情。君为周二老，身是鲁诸生。龙剑风方壮，渔舟浪欲平。未能齐宠辱，端为得鳞惊。
周元亮奉赦南还龚孝升有诗赠别旋起青州道次韵和寄·其一
作者：邹式金
朝代：清
体裁：五言绝句

昔日栖梧凤，曾为尧树乌。世方尊狱吏，望自属公孤。
周元亮奉赦南还龚孝升有诗赠别旋起青州道次韵和寄·其七
作者：邹式金
朝代：清
体裁：五言绝句

忆昔曾游处，名山九曲斜。绿榕仁作叶，丹荔智为花。
周元亮奉赦南还龚孝升有诗赠别旋起青州道次韵和寄·其三
作者：邹式金
朝代：清
体裁：五言绝句

灯花明若镜，秉烛竟归人。垒块分中散，纷纶得大春。
周元亮奉赦南还龚孝升有诗赠别旋起青州道次韵和寄·其九
作者：邹式金
朝代：清
体裁：五言绝句

萍水当年事，云泥隔世情。君为周二老，身是鲁诸生。
周元亮奉赦南还龚孝升有诗赠别旋起青州道次韵和寄·其二
作者：邹式金
朝代：清
体裁：五言绝句

岂意开圜室，谁曾赐鉴湖。万花含笑日，喜气到菰庐。
周元亮奉赦南还龚孝升有诗赠别旋起青州道次韵和寄·其五
作者：邹式金
朝代：清
体裁：五言绝句

祖帐应无及，春明键始开。江淮双带接，风雪片帆回。
周元亮奉赦南还龚孝升有诗赠别旋起青州道次韵和寄·其八
作者：邹式金
朝代：清
体裁：五言绝句

庭静朝鸣鹤，衙清晚聚鸦。八闽诸父老，犹说雨随车。
周元亮奉赦南还龚孝升有诗赠别旋起青州道次韵和寄·其六
作者：邹式金
朝代：清
体裁：五言绝句

高厚真邀福，神明宝爱才。凤凰飞去后，权作望京台。
周元亮奉赦南还龚孝升有诗赠别旋起青州道次韵和寄·其十
作者：邹式金
朝代：清
体裁：五言绝句

龙剑风方壮，渔舟浪欲平。未能齐宠辱，端为得鳞惊。
周元亮奉赦南还龚孝升有诗赠别旋起青州道次韵和寄·其四
作者：邹式金
朝代：清
体裁：五言绝句

琴书千里梦，金粉六朝身。路鬼揶揄好，人谁信汝贫。
重过西湖
作者：邹式金
朝代：清
体裁：七言律诗

二十八年湖畔柳，春风不定常垂手。杜鹃啼断青山弦，玉兔衔残白堕酒。堤上芳心冷雨云，祠边杀气冲牛斗。红楼人去悄然空，燕子还寻旧巢守。
新柳八首 其一 汉苑
作者：邹德臣
朝代：清

人柳如人发上林，先于桃李旋生阴。冲牙乍拂千官佩，宝带新拖一缕金。似整欲斜欺燕力，乍眠还起有蚕心。柏梁宴罢春犹浅，分付枚皋作意吟。
新柳八首 其七 隔户
作者：邹德臣
朝代：清

可是东邻眼乍窥，隔墙斜露小腰肢。轻丝剪剪初垂颏，薄晕重重未展眉。若许分明应看杀，转于依约惹相思。流莺飞过烦传语，愿结同心未嫁时。
新柳八首 其三 军营
作者：邹德臣
朝代：清

唤作条侯号颇宜，澹烟低锁戟门枝。难穿白羽稊犹小，乱拂红旗带已垂。画角晓吹金缕曲，铁衣寒映曲尘丝。将军令肃春难透，莫怪东王按辔迟。
新柳八首 其二 隋堤
作者：邹德臣
朝代：清

剪彩才完绿尚柔，一丝丝解系龙舟。归帆百幅销金暗，殿脚三千翠黛羞。领袖烟花迷大业，唤回歌吹入扬州。而今寂寞寒鸦色，不到吹绵已自愁。
新柳八首 其五 灵和
作者：邹德臣
朝代：清

当年忽忆张思曼，缕缕丝丝满露华。别殿风流移锦水，过江春色压莲花。萧疏只欲窥青琐，澹宕偏宜映碧纱。谁道一生无所诺，几回凤尾点黄麻。
新柳八首 其八 武昌
作者：邹德臣
朝代：清

检点春条一万行，武昌门外舞罗裳。风间运甓微微绿，雨外空滩冉冉黄。庾亮楼高分澹宕，吴蒙城近映微茫。食鱼休绾轻丝贯，留荫胡奴试马场。
新柳八首 其六 板桥
作者：邹德臣
朝代：清

人迹霜空逗晓烟，赤阑干外影娟娟。横分鸭绿温暾水，卧惹鹅黄细腻天。却听早莺乌鹊畔，爱梳新月彩虹前。玉颜去后无消息，一线牵愁十五年。
新柳八首 其四 池上
作者：邹德臣
朝代：清

慧晓池塘二月初，两株新绿似相于。不争春色和梅瘦，各抱柔情与水虚。风亸细腰疑拜手，雨飘纤缕忽联裾。相看青眼年俱少，莫问章台便索居。
新柳八首·汉苑
作者：邹德臣
朝代：清

人柳如人发上林，先于桃李旋生阴。冲牙乍拂千官佩，宝带新拖一缕金。似整欲斜欺燕力，乍眠还起有蚕心。柏梁宴罢春犹浅，分付枚皋作意吟。剪彩才完绿尚柔，一丝丝解系龙舟。归帆百幅销金暗，殿脚三千翠黛羞。领袖烟花迷大业，唤回歌吹入扬州。而今寂寞寒鸦色，不到吹绵已自愁。唤作条侯号颇宜，澹烟低锁戟门枝。难穿白羽稊犹小，乱拂红旗带已垂。画角晓吹金缕曲，铁衣寒映曲尘丝。将军令肃春难透，莫怪东王按辔迟。慧晓池塘二月初，两株新绿似相于。不争春色和梅瘦，各抱柔情与水虚。风亸细腰疑拜手，雨飘纤缕忽联裾。相看青眼年俱少，莫问章台便索居。当年忽忆张思曼，缕缕丝丝满露华。别殿风流移锦水，过江春色压莲花。萧疏只欲窥青琐，澹宕偏宜映碧纱。谁道一生无所诺，几回凤尾点黄麻。人迹霜空逗晓烟，赤阑干外影娟娟。横分鸭绿温暾水，卧惹鹅黄细腻天。却听早莺乌鹊畔，爱梳新月彩虹前。玉颜去后无消息，一线牵愁十五年。可是东邻眼乍窥，隔墙斜露小腰肢。轻丝剪剪初垂颏，薄晕重重未展眉。若许分明应看杀，转于依约惹相思。流莺飞过烦传语，愿结同心未嫁时。检点春条一万行，武昌门外舞罗裳。风间运甓微微绿，雨外空滩冉冉黄。庾亮楼高分澹宕，吴蒙城近映微茫。食鱼休绾轻丝贯，留荫胡奴试马场。
渡铁索桥
作者：邹志伊
朝代：清

险矣盘江路，何年铁索桥。古藤援旅客，绝壁束秋潮。绿涧呼蛮部，垂虹溯汉朝。风枝浑不定，为问挂猿条。
澄江夜泊
作者：邹志伊
朝代：清

人依孤树宿，雁落一滩秋。渺渺苍葭外，萧萧古渡头。乾坤悬夜色，星月定江流。遂有飞扬意，乘槎犯斗牛。
社集石浪庵山楼
作者：邹志伊
朝代：清

不尽湖中浪，翻光上石坡。风过仍叠巘，云涌更层波。客杖穿螺黛，僧房锁薜萝。楼高衔日月，窗小纳山河。梅信先伸约，松声欲和歌。招携同谢朓，结契及维摩。击钵诗成未，擎杯兴若何。几番吟社里，佳景上方多。
小隐岩题壁
作者：邹志路
朝代：清

将军射虎处，林壑极幽深。瀑细下寒雪，树多成昼阴。天留招隐宅，人有避尘心。欲问岩栖者，劳劳不可寻。
望太湖用东坡海市歌韵
作者：邹思成
朝代：清

汪洋万顷连高空，名都环拱湖当中。重重叠嶂插天起，千堆雪卷翻蛟宫。具区胜概擅六合，使我得句难为工。登高纵目发豪兴，直欲散发骑苍龙。苍龙潭底眠未醒，狎鸥且共忘机翁。矶头兀坐忘岁月，云气开阖心增雄。囊中风月收不尽，何哉迂士悲途穷。但知银屋波光好，不问金阙春光融。羊裘典去换美酒，何须厚糈过千钟。潜虬起舞怒涛涌，伏波战鼓初镕铜。冲波一叶疾于驶，腹满稳使蒲帆风。
望湖上远山
作者：邹思成
朝代：清

缥缈峰如云脚垂，一痕难禁晓风吹。长卿病起支颐看，爱煞文君镜里眉。
上海申园联
作者：邹戴尧
朝代：清
体裁：联

西园载酒，北郭寻诗，一笑且登楼，饶他红袖青衫，好把新声传子夜；珠海游春，金台过夏，十年曾作客，得此清风凉月，又留佳话在申江。
北京郢中会馆联
作者：邹戴尧
朝代：清
体裁：联

曲中白雪；直上青云。
惠州六如亭联
作者：邹戴尧
朝代：清
体裁：联

从南海来时，同上江楼，回首残云迷蜀道；自东坡去后，独留香冢，伤心寒月照苏堤。
拔贡后自题联
作者：邹戴尧
朝代：清
体裁：联

分蟾窟之香，入手漫争花第一；试龙门之笔，画眉曾记月初三。
挽严少蓝联
作者：邹戴尧
朝代：清
体裁：联

以才媛作命妇，福慧能兼，鲽砚旧联吟，遥怜兰草香残，独有清芬留海内；从漓水至皖江，咏题已遍，鸾笺新汇集，回忆梅花信远，曾将遗稿寄天涯。
挽妻联
作者：邹戴尧
朝代：清
体裁：联

寄生于廿四年中，孝女有声，孝妇有声，天道总难论，问斯人何罪何辜，既以夭亡，更以难死；诀别在数千里外，书卷付我，诗卷付我，尘缘如可续，愿来世之才之美，再作佳偶，再作良朋。
海南琼台联
作者：邹戴尧
朝代：清
体裁：联

随宦在天涯，剧难忘韶石箫声，韩江笛韵；寻诗来海外，最好是苏泉月冷，黎高云深。
琼州苏公祠联
作者：邹戴尧
朝代：清
体裁：联

拜笠屐之新图，古意苍茫，把铁板铜琶，唱一声东去；过江山之故宅，余怀浩渺，看蛮烟瘴雨，从万里南来。
续娶自题联
作者：邹戴尧
朝代：清
体裁：联

红袖低声问阿姐，诗情几许；蓝桥佳会忆昔年，风景何如。
赠林庆铨联
作者：邹戴尧
朝代：清
体裁：联

房中松竹梅三友；海内诗书画一家。
陶然亭文昌楼西厅联
作者：邹戴尧
朝代：清
体裁：联

思古发幽情，偃蹇风尘，有一领残衫，青来北道；登高舒远啸，迷离烟雨，看半樽清酒，绿到西山。
题妻殡室联
作者：邹戴尧
朝代：清
体裁：联

客夜太凄凉，遥怜泉路茫茫，问卿安否；郎居应寂寞，惟愿香魂冉冉，为我归来。
甲子俸满除夕
作者：邹承垣
朝代：清

如何五十未知非，万里风霜点客衣。柏叶有情凭夜醉，梅花相约待春归。暂抛冰案寻书卷，长卧茅斋掩竹扉。一榻炉烟堪作伴，闲阶只喜吏人稀。
薄暮游海会寺
作者：邹承垣
朝代：清

大地山河四望通，公余乘兴访崆峒。人来碧嶂清江外，犬吠幽篱曲径中。瑶岛波连天共远，海门云吐月当空。昔年歌舞今安在，只听萧萧落木风。
游王乔洞赠某炼师
作者：邹振泗
朝代：清
体裁：五言律诗

诛茅结精舍，卒岁寄遐心。流水此间远，白云何处深。客来黄叶脱，鸟下夕阳沉。饭罢闻清磬，前峰月挂林。
十八涧
作者：邹方锷
朝代：清

青苍竹柏压香台，匹马西风得得来。一径万千峰下路，九溪十八涧边回。泠泠钟梵寒云合，淡淡山花雪照开。世外仙源寻已遍，不知何处是蓬莱。
月轮山
作者：邹方锷
朝代：清

渺渺江枫漠漠台，珠帘绣柱拂云开。已看十二瑶台近，空说三千铁弩回。无数烟樯飞鸟外，横空山翠逼人来。振衣却立重回首，下界坳堂只一杯。
黄埠墩
作者：邹方锷
朝代：清

平江八百平如掌，漠漠清阴两岸苔。突兀孤亭撑水出，九龙衔下一珠来。
倪高士祠梅花
作者：邹显吉
朝代：清

俎豆于今且复然，几经沧海变桑田。世间那识云林笔，当日还书至正年。曲涧低围连圃后，小池新凿在门前。梦中蝴蝶梅花下，清閟高人长夜眠。
望海潮·题来青阁
作者：邹显吉
朝代：清

暖风迟日，五侯池馆，帽檐欹侧频游。金雀翠鬟，文犀斜领，一行齐上帘钩。著处总温柔。记乌丝醉染，嘱咐亲收。屈指重来，今生不拟负风流。十年空敞貂裘。早高梧叶落，只索归休。蛛网罥檐，燕泥涴座，更谁同倚妆楼。暝色不胜愁。叹篆香心字，灰冷难留。试觅题笺，泪痕还染佩囊不。
自题画兰
作者：邹显文
朝代：清

蓬窗秋欲暮，窄径正开时。纫佩香应满，援琴调更悲。风吹还馥郁，露重只低垂。独卧深山里，幽芳空自知。
扫祖父母墓同兄黎眉衡湘弟衣言
作者：邹显臣
朝代：清

魂兮招未得，想象下云端。落日松阴黑，高风木叶丹。墙垣苔藓没，华表薜萝盘。幽室千年在，先灵幸自安。
闻雁忆三兄
作者：邹显臣
朝代：清

芦花风动日光微，孤雁高翔带雨飞。淡月寒霜莎草畔，听君嘹唳欲沾衣。
江阴晓行
作者：邹本荃
朝代：清

百里澄江路，衣侵晓雾轻。潮乘风势涌，露共日华明。岸隔荒村犬，声移绿树莺。归期拟此际，问寝待鸡鸣。
访友别业
作者：邹本荃
朝代：清

结庐尘境外，短棹独差池。野旷天垂远，花深月到迟。青山堪入画，翠竹可题诗。一径幽栖处，时人总不知。
室联
作者：邹梦南
朝代：清
体裁：联

格物致知，从五大洲见闻悟出；通今变古，环九万里时务得来。
贺瑞麟六十寿联
作者：邹梦南
朝代：清
体裁：联

同圣人一月而生，生有自来作良相；先佛祖九天而降，降尔遐福泽烝民。
贺金锡龄五子同时入泮联
作者：邹梦南
朝代：清
体裁：联

蕊榜出同怀，洵属汉唐来佳话；萼芳联五子，争传郭窦后奇闻。
赠相士赵元臣联
作者：邹梦南
朝代：清
体裁：联

元叔爱神游，三神六神十二神，神乎其技；平原能相士，人相我相众生相，相根于心。
梅里古城
作者：邹梦皋
朝代：清

欲问勾吴事，平墟一望中。水流空世德，云暗失遗宫。药路遵微径，蛮荒溯古风。野梅香不断，樵唱入鸿蒙。
喜念祖同宝之到滇
作者：邹永绥
朝代：清

父子追随定省来，路长天冷雪皑皑。山中屡欲探梅信，客里无须劝酒杯。老矣而翁皮骨尽，勖哉犹望子孙才。剥穷复反循环理，试看春风启冻荄。
忆溪湖
作者：邹永绥
朝代：清

五里清波范蠡湖，秋风又起忆莼鲈。多稌委积排山坞，连网铺张截水区。菱角鸡头争上市，鹅群雁阵共依芦。投簪归去身原乐，谁笑邹生一故吾。
古意
作者：邹汉勋
朝代：清

欲穷千仞冈，请从今日起。千仞多风寒，况复无仰止。便息行游驾，盘桓在斯里。斯里狭且隘，似难容足阯。不容举世诮，即容致衰鄙。甘负举世诮，愿抱湛然理。黎绿委涂泥，瓦砾积其上。轩于遭溉植，生意日张王。但当挟衡纩，宁复具节亮。改驾故靡艰，勇去亦何望。惟恐百年至，荣寂同归丧。心绪如乱丝，纠结不可解。一日空复过，谁能念千载。便守瓶瓴声，穷村恣击揩。顾念咸䪧备，宁复无人采。榑桑望落棠，迢迢九万里。钳且谢辔衔，倏忽已过此。手爪能为巧，弗驭乃驭理。下士欲相效，而已失步跬。得失两无论，造父世所美。
古意·其一
作者：邹汉勋
朝代：清

欲穷千仞冈，请从今日起。千仞多风寒，况复无仰止。便息行游驾，盘桓在斯里。斯里狭且隘，似难容足阯。不容举世诮，即容致衰鄙。甘负举世诮，愿抱湛然理。
古意·其三
作者：邹汉勋
朝代：清

心绪如乱丝，纠结不可解。一日空复过，谁能念千载。便守瓶瓴声，穷村恣击揩。顾念咸䪧备，宁复无人采。
古意·其二
作者：邹汉勋
朝代：清

黎绿委涂泥，瓦砾积其上。轩于遭溉植，生意日张王。但当挟衡纩，宁复具节亮。改驾故靡艰，勇去亦何望。惟恐百年至，荣寂同归丧。
古意·其四
作者：邹汉勋
朝代：清

榑桑望落棠，迢迢九万里。钳且谢辔衔，倏忽已过此。手爪能为巧，弗驭乃驭理。下士欲相效，而已失步跬。得失两无论，造父世所美。
寻梅用东坡松风亭下梅花盛开原韵
作者：邹汉勋
朝代：清

冰肌玉骨江上村，暗香馥馥引吟魂。却怪寒乡风信晚，二月如伴参横昏。清姿皎皎雪辉壁，素质亭亭月满园。但欲尘埃难比并，那知冷冽非春温。等闲桃李作妖艳，游蜂舞蝶弄朝暾。崇晨不语工摇曳，何异息女愁荆门。羡尔孤䡮真绝世，师雄毕竟是浮言。岂有天上玉妃子，肯泛人间潋滟尊。
次韵李子木见赠
作者：邹汉勋
朝代：清

力学瘉废学，蓁芜廿年外。尔来始识字，渐欲穷綮会。丹铅勤记录，所乐斯为最。傥或称述作，无乃夜郎大。古经义多微，钩沈意非汰。裒然成两书，沽贱等苫盖。乃劳频借读，赠言缛文贝。愚材果何当，讵关时显晦。知是滑稽语，但了篇章债。夫子论文章，故自绝流辈。指顾掩群雅，逸翮鸣翙翙。顾我已类狗，画虎惭黠狯。
浩叹
作者：邹汉勋
朝代：清

后夔不复起，希声委涂泥。中间有作者，抱独无由知。靡靡世所好，师延乃出奇。子野琴何在，何不撞头为。清商与浊徵，正声犹曰宜。沐猴而冠佩，流传亦至斯。始知玉石故杂糅，不可矫矫求异时。作诗但令老妪识，典诰大语勿相师。
闻𧑗母
作者：邹汉勋
朝代：清
体裁：七言绝句

却与黄鹂相唱和，小餐花露在前枝。微之不读医家语，春日闻蝉再赋诗。
昔游
作者：邹治
朝代：清

梦里山川笔底天，壮游应自倦加鞭。先生休矣羞弹铗，学者从之耻问仙。一笠苍茫空四海，三秋寂寞恨千年。逢人便欲埋名姓，何事重题白马篇。
学圃堂遗兴
作者：邹清
朝代：清

南园一径已荒芜，一日来樵一束刍。拳石垒成山意画，楛渠开到水萦纡。平坡好植千竿竹，浅汭堪栽半亩蔬。汲井浇花亲抱瓮，个农原是带经锄。
月夜登钓台
作者：邹清
朝代：清

钓台临绝壁，夜坐峭寒侵。木落山容瘦，峰凹月色深。足曾加帝腹，水自鉴臣心。圣世宁高蹈，低回听濑音。
杨芝林刺史息园
作者：邹湘倜
朝代：清

宦海已倦游，言归谢华膴。投簪返故园，经营成别墅。依冈构丘壑，高低辟花圃。涉趣有余欢，亭轩便容与。林野娱清旷，看云倚杖拄。虑澹轻外萦，山居胜绾组。往时牧巴中，廉能用勤补。兹脱世网羁，恬适情无岨。我钦芝林翁，肥遁完出处。游赏戾息园，佳景凭挹抒。培植缅旧德，慈孙能述祖。进退获居安，结庐爰得所。
虞坂行
作者：邹湘倜
朝代：清

凉秋八月风卷沙，骅骝伏枥随盐车。不立天闲行地上，迁延虞坂深咨嗟。崎岖坂路艰前进，执辔乖逢徒辇躏。忍屈气骨还清奇，休期支遁称神骏。长嘶却立平原道，逐队驽骀龁枯草。皮毛相士千古同，英雄塞上风尘老。冀野纷腾望若云，孙阳未遇难空群。顾盼据鞍犹示用，数奇谁识李将军。
百字令·闻蝉
作者：邹溶
朝代：清

关心恁处，奈恼人、依旧夕阳一片。不是诉愁偏响急，高唱入云声远。岸柳枝头，官槐叶底，已觉金凤换。怜他薄鬓，玉台空冷钗燕。谁念独客单衣，向江南渭北，惯听凄婉。况值潘郎秋易老，休忆旧家庭院。不受风尘，恰宜疏放，何事常拘管。草虫唧唧，浅深月下相伴。
貂裘换酒·自题小象
作者：邹溶
朝代：清

君貌平平尔。胡为乎、牢骚满腹，揶揄一世。多恐功名无福相，耽误半生狐矢。论天意，原非如此。昨日偶然翻邸报，坐苞苴，毕竟千金子。聊伴食，今之士。为农为贾良非是。莫因他，饥驱势泊，变生别计。如许二辞能了愿，赢得人呼狂士。便富贵、干卿何事。屠狗卖浆称密友，十余年，挈阔成生死。常北望，愁云起。
过东林精舍
作者：邹溶
朝代：清

愁卧夕阳尽，长风吹四野。嗟予抱沉疴，迟此岁方夏。杖策来东林，钟远识兰若。石壁生夜凉，目极自潇洒。采芝寻仙人，把酒慕隐者。开襟屡回顾，长啸松林下。纷吾意念多，淡尔悟虚假。遥望白云中，日暮空潭泻。
雨后鲍让侯招从春申涧饮泉即事
作者：邹溶
朝代：清

返照逼林麓，闲门应息机。却逢新雨后，独向暮泉归。采药留红叶，寻源入翠微。经过殊不厌，相对狎鸥飞。
晚眺
作者：邹漪
朝代：清

木落洞庭晚，萧萧满地秋。冷云横古寺，寒月逼江楼。菊瘦还簪帽，鲈肥恰上钩。平沙飞雁下，莫作稻粱谋。
四中丞祠联
作者：邹炳泰
朝代：清
体裁：联

德泽沛三吴，百利俱兴，万姓讴歌如昨；勋名崇两代，四贤济美，千秋俎豆常新。
杨建斋寓居玉泉山西盛言流泉之美惠一小瓯作诗谢之
作者：邹炳泰
朝代：清

郊畿品名泉，玉泉乃第一。由来天上味，茗笈未殚述。支流分小勺，甘冽疗宿疾。君住玉山西，茶香销永日。见我啧啧称，一啜或过七。我本二泉人，几载绾京秩。诗肠枯似藁，谈口胶如漆。著屐拟寻山，十约九仍失。咿轧小车来，隔巷疲驴叱。携将春瓮月，贮此幽人室。虽无竹炉煎，沙缶松涛溢。新凉回角枕，清味蕴缃帙。归梦到山房，僧来话禅律。
登三宿岩
作者：邹炳泰
朝代：清

人言寺在山，兹独山藏寺。玲峰何嵌空，旧日江涛致。岩名号三宿，胜地雍公次。忆昔海陵骄，采石百万帜。晨炊玉麟堂，权潜忠未至。犒师非督师，转败出人意。不生裴度忠，临安恐终觊。翩然文武才，贞哉社稷志。江帆一夕收，千载题名字。杰阁阅兴亡，双塔经移置。游人石磴还，尚说前朝事。静海起钟声，江鸥没沙际。
登岱
作者：邹炳泰
朝代：清

苍崖回合磴千重，直上天门紫气浓。绝顶无云生下界，深宵迎日自中峰。玉苔阴润悬淙涧，仙佩朝鸣偃岫松。经峪幔亭颓落尽，不须高唱溯登封。
登燕子矶俯江亭作歌
作者：邹炳泰
朝代：清

我骑白鼋浮江回，江云荡出千蓬莱。一峰斜掠落江外，飞潮倒泻横江来。乃知石燕啄江涘，化作危矶屹如此。涛头激突势更奇，三面㟏岈不能舣。是时八月暑气收，山色在水秋江秋。归舟一一点天末，吴中吾友今来不。须臾涛涌天地愁，江妃十队漫江游。琉璃堆破银山浮，巉崖失势惨欲流。坐客不语声啾啾，欲下不下牵衣留。我登绝顶逸兴发，一饮千钟未肯歇。危途立足自深稳，气与风涛两冲突。俯窥岩洞窈复深，解衣欲探蛟螭窟。此地谁知别有天，渔子江潭自出没。桃花何必问桃源，携竿坐待山头月。江潭幽绝共忘机，残芦风定白鸥飞。他年重证结邻约，起看烟水笼渔矶。
还山吟
作者：邹炳泰
朝代：清

秋色正萧洒，我行归故山。南山山深断行路，白云去去何时还。秋岩幽绝瑶草碧，绿萝缘洞不可以径攀。长风吹落岭头月，流光倒入长林间。手持赤城杖，飞度苍霞嶂。金仙一笑导我饮，一杯未竟已神王。手解青囊所服之素书，但见朱文绿字纷殊状。我问灵修笑不语，海日欲出天鸡唱。嗟予落拓作人羞，此生常作名山游。幽涧鸣泉绕石室，便拟一叶凌沧洲。
淮阴杂诗六首
作者：邹祖符
朝代：清

才渡黄河复运河，人家终日傍颓波。西风一夜潮头恶，何处宜防得力多。狂飙吹浪汩金泥，侉子歌残极惨凄。几队红颜应官募，至今犹号女儿堤。高垄湖田万顷平，今年新涨可怜生。晚来几阵蘋风起，个个渔航屋上行。红妆结伴出香闺，扳得金鞍上马齐。羞与路旁年少并，扬鞭先过月堤西。天花菌子色如银，青玉红樱缀满林。几日濯枝新雨过，鹧鸪声里采林檎。年年晚涨税鱼租，红豆成时结网罛。齐向得鱼多处去，渔沟西北水晶湖。
淮阴杂诗六首·其一
作者：邹祖符
朝代：清

才渡黄河复运河，人家终日傍颓波。西风一夜潮头恶，何处宜防得力多。
淮阴杂诗六首·其三
作者：邹祖符
朝代：清

高垄湖田万顷平，今年新涨可怜生。晚来几阵蘋风起，个个渔航屋上行。
淮阴杂诗六首·其二
作者：邹祖符
朝代：清

狂飙吹浪汩金泥，侉子歌残极惨凄。几队红颜应官募，至今犹号女儿堤。
淮阴杂诗六首·其五
作者：邹祖符
朝代：清

天花菌子色如银，青玉红樱缀满林。几日濯枝新雨过，鹧鸪声里采林檎。
淮阴杂诗六首·其六
作者：邹祖符
朝代：清

年年晚涨税鱼租，红豆成时结网罛。齐向得鱼多处去，渔沟西北水晶湖。
淮阴杂诗六首·其四
作者：邹祖符
朝代：清

红妆结伴出香闺，扳得金鞍上马齐。羞与路旁年少并，扬鞭先过月堤西。
挽张之洞联
作者：邹祖荫
朝代：清
体裁：联

开府贵枢府尤尊，三载盐梅资燮理；帝星升臣星继陨，一年弓剑随攀号。
一丛花·丁未人日
作者：邹祗谟
朝代：清

轻寒侧侧下帘栊。细雨乍濛濛。盆池浅绉冰初解，便山茶、斜著殷红。四见丁年，几逢人日，万事酒杯中。银幡凤倚绣花丛。小阁影朦胧。辛盘七种羹方荐，问梅花、点额还空。剪綵为人，缕金作胜，都未见春风。
一叶落·本意
作者：邹祗谟
朝代：清

一叶落。将谁托。春花秋叶同飘泊。花飘妮绣铃，叶飘绕红药。绕红药。留写秦楼约。
一落索·挑灯坐
作者：邹祗谟
朝代：清

可怪灯花不省。却把兰膏光凝。重新剔去旧灯花，照出双单影。绛蜡已心灰，独向银缸等。待翻针帖认红丝，泪落鸳鸯冷。
七娘子·寄讯
作者：邹祗谟
朝代：清

海棠娇影垂杨线。杜鹃啼怨流莺啭。情语题笺，芳容题扇。春风吹损芙蓉面。唇珠懒上红笙宴。眉烟淡扫青琴钿。楚楚堪怜，仙仙堪怨。迎风手执花枝颤。
万里春·易朱弦作新操
作者：邹祗谟
朝代：清

临邛绿绮。何事琴心在里。听侬弹、双凤和鸣，愿萧郎洗耳。怕桐孙声死。素丝不比朱丝喜。玉纤纤、金凤花痕，向红窗轻理。
三台·用琅琊氏事，赠王阮亭三十初度，戏用辛稼轩用陆氏事，送玉山陆令体
作者：邹祗谟
朝代：清

忆长安握手萧寺，倾倒风流如许。讲毗昙、年少重僧弥，把团扇、名齐法护。连宵过、喜听蝉联语。濯濯见、新桐晨露。两丸髻、对酒清歌，白玉手、谈庄挥麈。向西山、时看爽气，却种此君同住。洒白练、夭矫似惊龙，爱写洛神遗赋。高舆披鹤氅，广陵路。都争识、神仙风度。芙蓉第、纱帽隐囊，凤凰池、琼林珠树。羡吴苑小令题诗，兰亭右军作序。看车前、赫奕八驺来，更邓禹、笑人何处。便插簪、散帻成高步。封禅书、诵来无误。况庭际、蜡凤叠棋，数公才、又还如故。
三台令·赋丽
作者：邹祗谟
朝代：清

苏样青衫淡紫，宫妆小袖微红。郎住温柔乡里，妾住娉婷市中。
三奠子·偶忆
作者：邹祗谟
朝代：清

忆玉兰花下，初见芳踪。眉欲语，意才通。衣香清更馥，肤彩瘦偏丰。人悄悄，雨濛濛，正相逢。莹莹面的，窈窈趺弓。蛾黛蹙，脸朱融。柔乡多懊恼，佳会易怔忪。长记取，裙上泪，石榴红。
上林春令·晏起
作者：邹祗谟
朝代：清

轻暖轻寒春仲。熨香风、红楼惹梦。泥人绣被多情，遮翠幕、不教留空。金衣向午争花鬨。晕斜红、腻云绿重。风过日影那移，问双鬟、晓寒何重。
上林春令·晏起
作者：邹祗谟
朝代：清
体裁：词

轻煖轻寒春仲。熨香风、红楼惹梦。泥人绣被多情，遮翠幕、不教留空。金衣向午争花鬨。晕斜红、腻云绿重。风过日影那移，问双鬟、晓寒何重。
中秋京邸
作者：邹祗谟
朝代：清

此夜中秋月，清光十万家。吴歌闻隔院，边调入征笳。北阙横秋色，西山隐暮霞。故园丛桂树，应发昔年花。
临江仙·云阳道中
作者：邹祗谟
朝代：清

岸草黏天明还绿，小桃袅袅红浮。一篙春涨上芳洲。橛头船护鸭，丸髻笛呼牛。好鸟唤晴云影破，随风似叶孤舟。深闺此际想含愁。花明残雨砌，人倚夕阳楼。
倒犯·咏白鸲鹆
作者：邹祗谟
朝代：清

风澹艳，霜蟾乍圆，森森银竹。何来灵族。翩跹处、清喉箫续。王孙珠袷，少妇鲛绡，辉云屋。露冷水晶屏，烟暖蓝田玉。近雕帘，舞丹足。慧性神姿，那数雕笼，雪衣名擅独。断舌叨叨语，回素玩，随佳瞩。初教与、相思曲。更蝉窗、不受金环辱。料不夜珠边，长傍冰壶浴。照寒波影绿。
倒犯·咏白鸲鹆
作者：邹祗谟
朝代：清
体裁：词

风澹艳，霜蟾乍圆，森森银竹。何来灵族。翩跹处、清喉箫续。王孙珠袷，少妇鲛绡，辉云屋。露冷水晶屏，烟煖蓝田玉。近雕帘，舞丹足。慧性神姿，那数雕笼，雪衣名擅独。断舌叨叨语，回素玩，随佳瞩。初教与、相思曲。更蝉窗、不受金环辱。料不夜珠边，长傍冰壶浴。照寒波影绿。
偷声木兰花·红桥即事
作者：邹祗谟
朝代：清

绿杨城外平山路。五里香尘消暖雾。水碧迢迢。溪北溪南出画桥。酒旗闲向春阴捲。黄鸟一双篱外啭。堤畔人家。风细秋千影半斜。
催雪·春雪，咏海棠
作者：邹祗谟
朝代：清

窈渺珠帘，微茫宝镜，仿佛绡宫锦地。便湘水无波，压残兰蕊。恰见素面凝妆，只粉痕、一线垂红泪。梅花魂冷，梨花梦断，云屏深闭。何事。临琼砌。但消受东君，幽情寒思。还领却艳阳，平些春意。素手喜拈绛蜡，畏珠箔、风侵回绣被。应渐博、艳雪枝头，留作晓霞凝睇。
八归·行石封山中小憩，见村姬焙茶偶咏
作者：邹祗谟
朝代：清

翠霭朝轻，红云昼暖，石乳玉苕乍茁。斑筠初织青丝笼，恰是吴姬相约，春纤其撷。香刺蒙蒙沾缀露，应摘尽、金蕾珠蘖，携轻篓、带笑归来，衣染暗香绝。却早柴扉半掩，红泉初汲，中妇拍茶才歇。蒸凝青琼，焙来绿髓，制就些些雀舌。看云鬟影动，幽意引奇芬初泄。倦文园、自来消渴，仙掌分尝，瓮瓯斟涧雪。
六丑·同周兼三小饮广陵园亭，因话西泠旧游，偶拈周清真韵寄感
作者：邹祗谟
朝代：清

见春光又去，肠断处、年年轻掷。堤柳乱飘，双双飞燕翼。掠波无踪。只因狂做病，将颠赚醉，遍粉塘香国。风流何处寻钗泽。浮白红楼，踏青紫陌。准拟受他怜惜。待挑灯剪烛，细语窗槅。春心寂寂。只唾花袖碧。面叶钿黄，微闻消息。座中顾曲佳客。话旧游苏小，欢情何极。更匆匆、绝缨欹帻。誓今后、怜水怜山，不过远山垆侧。驾扁舟、趁伊潮汐。自思量、惟有凄凉梦，一生值得。
六州歌头·戏作简僮约，效稼轩体
作者：邹祗谟
朝代：清
体裁：词

僮来语汝，约法告而曹。吾所命，只数事，汝母嚣。记来朝。红药栏干畔，缚棕帚，摩苔石，除菊蠹，移兰盎，早须浇。庭际几头丹鲫，戏蘋藻、粉饵时调。便闲将短竹，扶植美人蕉。弹雀驱枭，莫逍遥。宜勤应答，捷趋走，护书箧，整诗瓢。燕几侧，博山内，水沉烧，火毋焦。煮茶铛频熟，便蟹眼，听松涛。吾无事，痛饮酒，读离骚。若有客来时候，须涤盏、频进香醪。且抱琴吹笛，长醉侣渔樵。门掩无敲。
减字木兰花 其一 寄书
作者：邹祗谟
朝代：清

画桥分手。鹊脑双倾婪尾酒。泪洒鲛珠。斟酌来朝欲寄书。雪炉焚怨。粉魂不觉当风倦。凤懒龙娇。闲却床头紫玉箫。
减字木兰花 其二 夏闺
作者：邹祗谟
朝代：清

桃笙如水。莲叶飘香浮细蕊。红玉如脂。汗点轻罗带泪丝。轻纨微扇。素手慵拈纤影颤。闲数流萤。却下空阶到小庭。
减字木兰花·寄书
作者：邹祗谟
朝代：清

画桥分手。鹊脑双倾婪尾酒。泪洒鲛珠。斟酌来朝欲寄书。雪炉焚怨。粉魂不觉当风倦。凤懒龙娇。闲却床头紫玉箫。桃笙如水。莲叶飘香浮细蕊。红玉如脂。汗点轻罗带泪丝。轻纨微扇。素手慵拈纤影颤。闲数流萤。却下空阶到小庭。
凤归云·偶作
作者：邹祗谟
朝代：清

吾老矣、去日光阴，那堪屈指，任侠疏狂，蹴鞠樗蒲，不痴不慧，无才无技。况生来、本磨蝎为宫，穷鼯学计。问人生、何处堪出世。应有淡月微风，剩山残水。还自去、守我良方，钻他故纸。不过是、一卷离骚，几叶楞严，破除万事，颓然坐废。曾消受得、蛮触功名，邯郸滋味。而今后，拚得无萦系。永教毁砚焚书，渔樵同醉。
击梧桐·咏美人蕉
作者：邹祗谟
朝代：清

青女惊蝉，素娥辞燕，又是华年荏苒。绣阁前、依约见分明，翠袖轻匀霞脸。夜深几度翩跹，乍见红玉，临风欲掩。十二朱楼，肠断秋风，斗帐垂垂摇艳。宝靥慵妆，佳人对镜，还把芳姿细念。谁问种，自知名忍，揉碎瑶翻香滟。绛树清歌欲罢，红儿百首才新赋，又恰是、两三黄蝶，映丹珠一点。
剔银灯
作者：邹祗谟
朝代：清

我辈风流放荡。当指点、古人多妄。白塔红亭，幽龛别户，不藉重重纱帐。振衣千仞，欲倒就、南湖成酿。恰喜求羊赓唱。试问取、山川无恙。飞路盘空，长松直上，此际烟霞偏壮。不厌相看，才信得、青莲非诳。
千秋岁 其一 和初子逐妾词
作者：邹祗谟
朝代：清

花檀方拍。花泪频频滴。紫钗卖，乌丝裂。玉环悲蜀道，铜雀欺孙策。东风逆，二乔应作漳台客。三秋如一日，九曲回肠结。空自把，韶华掷。本非司马窃，难对虞侯说。凄凉夜，举杯自忏当头月。
千秋岁 其二 和初子逐妾词
作者：邹祗谟
朝代：清

唏嘘无计。权且相回避。只一念，应牢记。柳眉休更蹙，荑手应还腻。堪悲是，金樽难下平原醴。忆昔多惊悸。欢会非容易。难忘却，当初意。原惭金谷主，空学庐江吏。伊去后，泪痕又把红绡寄。
千秋岁·和初子逐妾词
作者：邹祗谟
朝代：清

花檀方拍。花泪频频滴。紫钗卖，乌丝裂。玉环悲蜀道，铜雀欺孙策。东风逆，二乔应作漳台客。三秋如一日，九曲回肠结。空自把，韶华掷。本非司马窃，难对虞侯说。凄凉夜，举杯自忏当头月。唏嘘无计。权且相回避。只一念，应牢记。柳眉休更蹙，荑手应还腻。堪悲是，金樽难下平原醴。忆昔多惊悸。欢会非容易。难忘却，当初意。原惭金谷主，空学庐江吏。伊去后，泪痕又把红绡寄。
华清引·晏起
作者：邹祗谟
朝代：清

重重珠幕护窗纱。春思方佳。一种娇慵如梦，微闻莺语哗。丁香轻掩扣微差。绿云半侧堆鸦。枕痕红晕重，不敢见菱花。
南乡子·春晚
作者：邹祗谟
朝代：清

暝色摇人。惺惺小犬吠花阴。香气冷侵帘不捲。红云暖。宛转春风归路缓。
南乡子·赋艳
作者：邹祗谟
朝代：清

衣绣凤，枕盘龙。妾身能自造春风。湿梦离披香雨闹。灯前照。绛缕添丝和影笑。
南浦·为阮亭题余氏女子绣洛神图
作者：邹祗谟
朝代：清
体裁：词

瑰姿艳逸，着雾绡、云縠是何人。但见凌波微步，罗袜自生尘。手托明珠翠羽，向芝田、蘅馆启朱唇。却含辞未吐，明眸转盼，暗识洛灵甄。当日枕遗玉缕，令陈王、耿耿暗消魂。绣出神光离合，浮动素绫纹。想挑鸾彩鸾期近，便绣凤绣虎才分。纵宓妃重遇，魏宫今日重针神。
南浦·为阮亭题余氏女子绣洛神图
作者：邹祗谟
朝代：清

瑰姿艳逸，着雾绡、云縠是何人。但见凌波微步，罗袜自生尘。手托明珠翠羽，向芝田、蘅馆启朱唇。却含辞未吐，明眸转盼，暗识洛灵甄。当日枕遗玉缕，令陈王、耿耿暗销魂。绣出神光离合，浮动素绫纹。想挑鸾綵鸾期近，便绣凤绣虎才分。纵宓妃重遇，魏宫今日重针神。
卜算子·并头兰，和琅霞韵
作者：邹祗谟
朝代：清

九畹傍幽人，曾误灵均死。绿春泛泛笑东风，几朵吴花紫。缥缈影双飞，黯淡香层倚。移近红楼碧玉阑，着意长看此。
双调望江南·病述
作者：邹祗谟
朝代：清

闲中恼。花事恨寥寥。狎客群登青雀舫，妖姬家住紫鹅桥。萧寺独无聊。闲中好。蓬跣任逍遥。识字屡呼君子鹤，佐觞犹伴美人蕉。一醉任天高。
合欢带·花烛辞
作者：邹祗谟
朝代：清

听箫声、初下瑶京。烛影里、望双成。黛隐犹疑山远近，画眉郎、已到红亭。迢迢银漏，香尘暗度，绣槅微明。待来朝、细觑绿鬒雨腻，绛靥霞清。鬟垂玉导，肩亸珠缨，须知最小盈盈。按得绮魂摇飏处，梦云透、薇帐吹轻。今朝恰是，初开百岁，满合三生。看鸳鸯、小阁灯花，何如书幌藜青。
咏怀
作者：邹祗谟
朝代：清

举世乏萱草，平生苦寥寂。东郭拉熊虎，壮心思射猎。西室会名倡，珠环生叹息。相如工词赋，家徒四壁立。君卿善遨游，五侯供饮食。如何怀烦忧，弃之远行役。攀翻桂树间，挥霍椒丘侧。隐士已耆年，教我伫颜色。并望恩与仇，逍遥谢荆聂。
塞垣春·初六日立秋归舟，偶和周清真韵
作者：邹祗谟
朝代：清

爽气生兰野。飘细雨、孤帆卸。蝉声曳树，燕飞掠水，远村如画。便桃笙、葵扇如遥也。独把乌丝挥洒。怪金风、初欲动，不禁悲秋重写。蓦忆镜中人，自来好、绣阁幽雅。多病为闲愁，怯初长此夜。记来朝、巧时良日，初临好、排待针楼下。寄语归期近，向罗衣再把。
声声令·舟泊故城县作
作者：邹祗谟
朝代：清

收将残照，衬作飞霞。征帆千尺向归鸦。思亲万里，望故苑，被云遮。听风外、城头鼓挝。身在异乡，为逐客，恨天涯。书行绿树罩黄沙。弹丸黑子，因战后，长荒葭。空留得、三两人家。
壶中天·七夕
作者：邹祗谟
朝代：清

新秋不换，过皇姑渚畔，七襄停织。天上一年如一日，却爱千金时刻。珠露溶溶，银湾耿耿，不怕风涛急。转盼重逢，笑指人间何夕。便是薄倖灵乌，多情瑞鹊，恩怨天然别。绡阙莫嫌良会少，月寡星孤堪惜。世世生生，长生殿里，夫妇何曾得。痴儿騃女，又向果筵陈乞。
夏云峰·秋雨感怀，用僧仲殊伤春韵
作者：邹祗谟
朝代：清

书幌长清，帘衣渐裛，火罢炉灰生晕。小山畔、桂花迟放，曲栏外、海棠偏嫩。爱青瓮、栽满菖蒲，恰称得幽人，碎愁零恨。怪满耳蛩声，凄凄切切，叫得雄心都尽。病人悲秋浑未损。况剑寂琴虚，二毛偏近。答宾戏、支离自笑，送穷鬼、揶揄谁问。十年事、偏上心头，便青鸟飞来，总虚佳信。只赋号愁霖，诗名苦雨，权寄眼前孤闷。
夏初临·本意
作者：邹祗谟
朝代：清

未雨梅天，微风麦候，薄寒乍散犹侵。花信吹残，莺雏却哢新音。尊前病起难任。爱疏帘、密簟清阴。橙花香透，榴花火照，庭院深深。玉人此际。闲对云屏。才拈斑管，徐埋瑶琴。吴绫嫌重，轻罗初试神针。钗炼浮金。绾鸦翎、又插屏簪。慢沉吟。莫题秋怨，难解春心。
多丽·敬亭山宴集，宿巢云楼，和散木
作者：邹祗谟
朝代：清

问昭亭、故迹遗留多少。有良朋、青鞋布袜，穿云烂漫寻讨。爱苍霞、翩然放杖，仰层峰、高挂啼鸟。碧瓦朱栏，飞楼涌殿，夜游秉烛，催觞到晓。步荒祠、欲呼谢李，冥冥苍苔悄。凌风去、齐州九点，长空飘渺。但绝顶翠微未上，夹路苍髯犹小。好重来、追寻奇趣，丹梯那便龙鳞老。蹭蹬归期，安排诗律，破除万事深杯好。更回首、白龙黄鹤，仙迹天南绕。崚嶒处，石耸遗坛，麻姑仙爪。
夜半乐·题元人画韩熙载夜宴图
作者：邹祗谟
朝代：清

当时江左风味，玉笙吹彻，天许轻狂暇。有北海韩郎，才名潇洒。玉鸾视草，铜螭署敕，更闻弟畜徐铉，客呼舒雅。行乐地、歌舞争兰夜。铜盘绛蜡耿耿，芳樽细浪，长鲸倾泻。香雾暖、满堂玉人如画。宛转搊弦，激昂挝鼓，沉沉月隐花明，鱼脂飘灺。交翠舄、花冠暗中卸。到此不觉，缨绝履遗，良宵无价。那羡南朝官仆射。动君王、恰赢得虎头偷写。看明月、梅岭冈前者。谢公墩畔风流话。
夜合花·本意
作者：邹祗谟
朝代：清
体裁：词

紫曲粘云，绿窗引月，又闻香满中庭。檀心乍点，鲛绡试着犹轻。烟初散，露方零。傍雕阑、吹彻瑶笙。销魂此际，何郎剩粉，荀令馀响。夜阑斗转珠绳。渐觉烛花影里，微醉初醒。风流解语，宁教有恨无情。拈芳蕊，爱佳名。忍折来、供向瑶屏。须教夜夜，如花作伴，不负双星。
夜合花·本意
作者：邹祗谟
朝代：清

紫曲黏云，绿窗引月，又闻香满中庭。檀心乍点，鲛绡试着犹轻。烟初散，露方零。傍雕栏、吹彻瑶笙。销魂此际，何郎剩粉，荀令馀响。夜阑斗转珠绳。渐觉烛花影里，微醉初醒。风流解语，宁教有恨无情。拈芳蕊，爱佳名。忍折来、供向瑶屏。须教夜夜，如花作伴，不负双星。
大圣乐·寿孙节母
作者：邹祗谟
朝代：清

冰块霜纨，桐阴萧瑟，熊丸荻课。应不数、周礼师传，绛帐女宗，争颂雪满烟萝。有子孙郎斑管擅，看驷马、高车题柱过。他年志，便起居八座，綵舞巍峨。空庭鹤唳风咽，更绣阁时闻黄鹄歌。只青箱丹卷，琅函贝偈，互听高哦。偕隐无文，陈情有表，此乐家庭事孰多。持樽劝，见鸾腰虎齿，同进金鹅。
天仙子·女伴
作者：邹祗谟
朝代：清

小髻糁糁绾夏云。轻眉淡淡拂秋烟。杏黄衫子藕丝裙。谁作伴，自成群。笼罩东风满袖曛。
天香·七夕偶忆
作者：邹祗谟
朝代：清

芍药初开，菖蒲难见，曾向画帘趋倚。黛影依稀，粉痕零落，别是一番情味。香消酒冷，算只有、好梦来睡。分手红鹅村畔，销魂碧鸡坊里。回思别愁似缕。刚肠早被秋眸系。料他红绡满把，暗垂鲛泪。一夜西风古道，吹不透、相思万千里。卧看双星，银河如水。
安平乐慢·元旦瑞雪，拟宋人应制
作者：邹祗谟
朝代：清

甲帐云开，辛盘早荐，天门曙色曈昽。火城队散，仙琯音回，浮浮奕奕连空。舞絮飘花，看琼枝四照，碧海遥通。飞素满天中。御香缭绕烟融。便黄竹歌传，绿醽酒赐，遥闻五老呼嵩。佳气连清禁，紫皇新降蕊珠宫。万户千门，玉京畔、群玉玲珑。赋幽兰、谢庄衣上，侍臣初试春风。
定西番
作者：邹祗谟
朝代：清

无数罥青凝绿，暮鼓急，晚钟轻。把杯横。一径山寒树静，归鸦噪声。仿佛斜阳影没，见归僧。
宝鼎现·广陵清明日，贺天士邀同南郊小饮有赠，用刘须溪元夕词韵
作者：邹祗谟
朝代：清
体裁：词

联翩游骑。玉勒踏遍，月楼烟市。漫追寻、雷塘绣瓦，望青帘杏花村底。
春一笑、任群莺满树，却与春光俱醉。怎禁得、画桥暂止。
猛听吹箫声起。遗簪堕珥筹花事。忆少年、情悰如水。
却早见、当垆佳丽。抱银筝、初来北第。香缥缈、扬绣屏罗绮。
风散落红十里。谁怜惜、旗亭游子。看日搅、一帘花碎。
莫道天远蓬山，暂消受、檀牙按指。何问时、翠幰重来，对红蕤怯睡。
赚得个、玉纤整髻。假报金钗坠。还记取、垂柳堤边，摇荡春风影里。
宝鼎现·广陵清明日，贺天士邀同南郊小饮有赠，用刘须溪元夕词韵
作者：邹祗谟
朝代：清

联翩游骑。玉勒踏遍，月楼烟市。漫追寻、雷塘绣瓦，望青帘杏花村底。春一笑、任群莺满树，却与春光俱醉。怎禁得、画桥暂止。猛听吹箫声起。遗簪堕珥筹花事。忆少年、情悰如水。却早见、当垆佳丽。抱银筝、初来北第。香缥缈、飏绣屏罗绮。风散落红十里。谁怜惜、旗亭游子。看日搅、一帘花碎。莫道天远蓬山，暂消受、檀牙按指。何问时、翠幰重来，对红蕤怯睡。赚得个、玉纤整髻。假报金钗坠。还记取、垂柳堤边，摇荡春风影里。
宣清·春尽日，偶效柳屯田体
作者：邹祗谟
朝代：清

冉冉今何日，剩东风柳外、吹来帘缝。忆清明、倚尽箫声，恨黄昏、选残香梦。迷却来时，断伊归路，不教轻送。情旖旎，影朦胧。点点落红心动。燕子衔将，鸠儿唤却，渐博浓阴重。看架外蔷薇，恁偏娇横，玉人暗中低诵。留得红颜，便春归、惜他何用。
寻芳草·答索笔
作者：邹祗谟
朝代：清

应学簪花格。寄一本、茂猗小帖。这银钩、钗股休轻缺。卫夫人、今传说。便薄首孔肩，更莫把、管城轻亵。寄相思、付庭中桐叶。归来后、泪如漆。
少年游 其一 答索粉
作者：邹祗谟
朝代：清

蛾黄淡扫，轻添螺黛，雨湿海棠娇。知侬别后，香奁用尽，小晕露红潮。双眉斗尽青山小，和恨不成描。待侬归后，何郎馀粉，着意代卿消。
少年游 其二 邻舟
作者：邹祗谟
朝代：清

小步方停，香车先去，邻舫比前增。欲问还疑，凝思细听，帘内理银筝。筝声似写离鸿怨，一样妾平生。遮莫风流，红鞭公子，故意赚侬情。
少年游·答索粉
作者：邹祗谟
朝代：清

蛾黄淡扫，轻添螺黛，雨湿海棠娇。知侬别后，香奁用尽，小晕露红潮。双眉斗尽青山小，和恨不成描。待侬归后，何郎馀粉，着意代卿消。小步方停，香车先去，邻舫比前增。欲问还疑，凝思细听，帘内理银筝。筝声似写离鸿怨，一样妾平生。遮莫风流，红鞭公子，故意赚侬情。
山亭柳·咏隋堤新柳
作者：邹祗谟
朝代：清

纹瀫微流。正万缕初柔。垂绮苑，映妆楼。此日藏乌多少，他时系马迟留。渐渐绿深黄浅，一带烟浮。花花絮絮雷塘路，风风雨雨到邗沟。初学舞，惯含愁。远恨能传玉笛，轻寒乍到红篝。最是长条牵愁，人在兰舟。
山花子·春愁
作者：邹祗谟
朝代：清

澹日春烟花信宜。红云到处罥游丝。自是凄凉浑不管，总难支。小雨三更归梦湿，轻烟十里乱愁迷。幸有秭归能解事，未曾啼。
师师令·丁未社日
作者：邹祗谟
朝代：清

红深绿浅。恰石栏开遍。拾将百草斗输赢，减春色、花飞一片。细雨社翁飘点点。任东风吹转。闺人此日停针线。在朱樱庭院。微寒料峭捲湘帘，怕误却、去年归燕。小瓮鹅黄倾几盏。做看花春宴。
庄椿岁·寿徐坦斋年伯，并寄原一、公肃
作者：邹祗谟
朝代：清

鹿城绮席初开，气清天郎兰亭节。风飘紫燕，云迥青鸟，笙歌未歇。京陵娣姒，孝穆儿郎，千秋阀阅。羡三珠玉树，凌王铄谢，又早见宫袍曳。老子胡床高据，对南楼、正谈风月。宫体诗拈，内尊酒赐，语传天阙。绿简裁将，黄庭展罢，屏山香爇。到黑头将军归来，九转才成绛雪。
引驾行·深秋复有广陵之行，先简寄阮亭、羡门
作者：邹祗谟
朝代：清

宫河杨柳，隋苑莺花竹西路，是前人、断肠处，年年长忆烟途。吾徒。烧兰作烛，裁诗擘锦东阁畔，翠盘妙舞白苎，红牙倒尽琼苏。歌呼。更清谈挥麈，回头残月落金铺。恰又是、离人欲别，分唱骊驹。踟蹰。西园北里，况教曾醉当垆。想芙蓉丛菊，二分明月，蕊女花奴。徐徐。便十年一梦，赢得虚名薄倖无。向平山、重到还怕，见衰草寒蒲。
归自谣·久客虎丘思归
作者：邹祗谟
朝代：清

心似铁。撇得银环拈玉玦。风情两字应偏拙。不如归去禽声噎。休饶舌。年年啼过清明节。
往嘉禾行莺脰湖中
作者：邹祗谟
朝代：清

客游倦休憩，孤帆乘蹁跹。绪风薄千里，泠泠桂楫间。荇芰发照耀，荑柳媚清涟。仰望碧云合，旷然知空山。倒景不能发，余晖生红泉。愁来愤方结，理至累已捐。涤荡悦心耳，杳冥思神仙。琴高骑赤鲤，挥手随芳烟。波澜虚晓月，渺渺区中缘。去去谢湖水，绸缪永勿谖。
忆余杭·听新声垂泪
作者：邹祗谟
朝代：清

待把愁推愁未舍。惯听阳关浑不解。摇摇薇帐梦春风。一晌画屏东。绮魂飞度梁州里。何处凄凉忽提起。鸳尖怕记陇西腔。珠袖界残妆。
忆帝京·丁未上巳
作者：邹祗谟
朝代：清

兰亭梓泽曾经处。消受画船箫鼓。水次接流觞，石畔看娇舞。走马杏花堤，烂醉辛夷坞。且莫道、酒龙诗虎。只一枕、春酲停午。浮白何时，踏青无伴，萧萧竹径销风雨。红萼为谁妍，翠禽相对语。
忆汉月·答索历
作者：邹祗谟
朝代：清

纵使百年胶漆。三万六千时日。红箫翠帐几多欢，又被闲愁搀越。休把春秋记，着无数、等闲风月。今年寒食又来过，应恨莺花恍惚。
忆瑶姬·偶读惜分飞旧词有感，用史梅溪韵
作者：邹祗谟
朝代：清

十五年前，事怨绪，离纷殢雨寻云。银屏执手时，恨他生未卜，别样殷勤。空教惆怅珠帘，难向南楼种合昏。最消魂、一语叮咛，银环钿盒泪痕新。断肠菱镜双分。嫩绿成阴，牧之枉煞寻春。手持双豆蔻，想佩声鬟影，香染罗巾。上窗重展乌丝，惟有春寒瘦著人。便重来、梦里分明，何处觅湘君。
念奴娇·焦山次张寰，用坡韵
作者：邹祗谟
朝代：清

孝然祠畔，看功名却是，眼前何物。两桨东西浮玉峙，撑得东南半壁。健鹘凌风，神鼍吼雨，浪捲江豚雪。空山屈指，由来处士人杰。待看瘗鹤残铭，纵横断碣，势涌春潮发。无数龙蛇留石上，都与苍苔磨灭。青玉坞中，碧桃湾里，望海门如发。松阴萝叶，举头又见新月。
念奴娇·题孙豹人松下抱琴图
作者：邹祗谟
朝代：清

科头箕踞，是西京才子，淮南仙客。碧眼紫髯长啸处，手种龙鳞千尺。听尽隋箫，敲残秦缶，鼓罢邯郸瑟。无弦在膝，便教此意谁识。惟有明月清风，长林古涧，差可同朝夕。与我周旋宁作我，烂醉还须千日。且住为佳，不如归去，一梦扬州值。先生自笑，吾今四十头白。
思远人·本意，和宋晏小山韵
作者：邹祗谟
朝代：清

雁字鱼函浑未寄，肠断辽西客。金鞭微响，玉骝空闹，听马蹄得得。雨声偏向芭蕉滴。把泪珠和墨。学寄画崔徽，添些红晕，怕黛朱无色。
怨朱弦·宗梅岑约游红桥，泊舟韩园纪事
作者：邹祗谟
朝代：清

放桃花画舫寻春。绿水回环，红雨缤纷。嫩柳丝垂，莺簧乍啭，陌头骤起香尘。雷塘何处，小桥流水，弥弥濏濏粼粼。只莺花不改，无数箫声，占断芳晨。伊道紫宫金弹，我道钿筝锦瑟，此恨平分。且试向东风寄语，细与评论。是谁家、桃叶桃根。鸦黄隐笑，蛾黛留颦。偷傍犀帘，微揎翠袖，的的东邻。明言未实，暗祝方真。又是夕阳斜度，早难道且住为佳，踏遍黄昏。回首千秋索下，猛忆三生石畔，记取腰身。更莫向西园北里，轻掷销魂。
怨朱弦·宗梅岑约游红桥，泊舟韩园纪事
作者：邹祗谟
朝代：清
体裁：词

放桃花画舫寻春。绿水回环，红雨缤纷。嫩柳丝垂，莺簧乍啭，陌头骤起香尘。雷塘何处，小桥流水，瀰瀰濏濏粼粼。只莺花不改，无数箫声，占断芳晨。伊道紫宫金弹，我道钿筝锦瑟，此恨平分。且试向东风寄语，细与评论。是谁家、桃叶桃根。鸦黄隐笑，蛾黛留颦。偷傍犀帘，微揎翠袖，的的东邻。明言未实，暗祝方真。又是夕阳斜度，早难道且住为佳，踏遍黄昏。回首千秋索下，猛忆三生石畔，记取腰身。更莫向西园北里，轻掷销魂。
恋芳草慢·咏草
作者：邹祗谟
朝代：清
体裁：词

巫雨朝飞，湘烟暮压，落花着地犹新。闺中陌上，到处欲断还匀。摇荡春风形影，连绣户、翠接无痕。寒食近、绣盖金鞍，偏汝暗赚游人。相思溪上，断红约月，合欢冢上，怨绿粘云。楚楚娟娟，多少蝶梦蜂魂。又见犀奁赌胜，佳名谁不爱王孙。斜阳处、宝屧初回，馀香犹染湘裙。
恋芳草慢·咏草
作者：邹祗谟
朝代：清
体裁：词

巫雨朝飞，湘烟暮压，落花着地犹新。闺中陌上，到处欲断还匀。摇荡春风形影，连绣户、翠接无痕。寒食近、绣盖金鞍，偏汝暗赚游人。相思溪上，断红约月，合欢冢上，怨绿黏云。楚楚娟娟，多少蝶梦蜂魂。又见犀奁赌胜，佳名谁不爱王孙。斜阳处、宝屧初回，馀香犹染湘裙。
惜分飞 其一 本意，庚寅夏作
作者：邹祗谟
朝代：清

人去珠帘花影动。依旧南楼月涌。人日春寒重。氍毹曾向猊炉拥。翻被鲍娘春信哄。望蜀何如得陇。没分香篝宠。两边锄断鸳鸯冢。
惜分飞 其一 本意，庚寅夏作
作者：邹祗谟
朝代：清

斑管蓉笺偏楚楚。堪羡香斋绣簿。独自翻花谱。罗衣私学男儿舞。曾记樗蒲花下赌。邀得卿家薄怒。怜子心头苦。檀郎罪案临风数。
惜分飞 其七 本意，庚寅夏作
作者：邹祗谟
朝代：清

翠幰流苏声细悄。义甲冰弦袅袅。门外萧郎扰。鹤簪惊向犀奁掉。金鸭炉中香篆袅。翠盎文鱼长绕。听说相思鸟。红潮两点檀痕小。
惜分飞 其三 本意，庚寅夏作
作者：邹祗谟
朝代：清

云母屏前红泪洒。绣帕银环自解。缔约经三载。紫鹅桥畔曾相待。花草他乡应有在。权嘱何郎莫采。一晌春风罢。落红满地深如海。
惜分飞 其三 本意，庚寅夏作
作者：邹祗谟
朝代：清

春梦阑珊愁老大。惟有相思厮耐。一点青山黛。留待绛炬心休坏。斗酒长将他顶戴。博得些些盼睐。落下情仇派。五年还却三生债。
惜分飞 其九 本意，庚寅夏作
作者：邹祗谟
朝代：清

河满数声催阿沈。拚向蝉窗痛饮。分别思香寝。并头闲看红蕤枕。低诉几番声尚噤。郎欲归时寒甚。门外珠霜凛。衣郎半臂葡萄锦。
惜分飞 其二 本意，庚寅夏作
作者：邹祗谟
朝代：清

三百签文亲自写。恨被邻娃相惹。莫把红绫扯。簪花学得夫人者。年年待阙鸳鸯社。多半前生误也。事急相随且。昏黄绣佛持般若。
惜分飞 其二 本意，庚寅夏作
作者：邹祗谟
朝代：清

紫玉化烟千万缕。变作寒窗旧雨。铃阁经相聚。数年叨做居停主。却怪净持原老妪。生得霍王小女。一点心相许。子姑乩畔偷眉语。
惜分飞 其五 本意，庚寅夏作
作者：邹祗谟
朝代：清

竹叶同倾飞鹊盏。低觑玉儿青眼。细辫为侬绾。剩将寸发调伊懒。荡子天涯归未晚。轻把同心解散。长恨疑荒诞。自编小传邹郎撰。
惜分飞 其八 本意，庚寅夏作
作者：邹祗谟
朝代：清

画梅写字都闲雅。更善弹棋打马。忆去年初夏。妮他细语荼蘼下。浪卜瓣香双凤瓦。谁信金钱尽假。风云偏潇洒。林逋不遇梅花寡。
惜分飞 其六 本意，庚寅夏作
作者：邹祗谟
朝代：清
体裁：词

再浴女蚕难作茧。旧日鸳鸯结卷。春风莺暗啭。画楼此夜晶帘捲。半面相逢重腼腆。孤负芳心缱绻。恨被黄蜂践。情丝应付并州剪。
惜分飞 其六 本意，庚寅夏作
作者：邹祗谟
朝代：清

再浴女蚕难作茧。旧日鸳鸯结卷。春风莺暗啭。画楼此夜晶帘捲。半面相逢重腼腆。辜负芳心缱绻。恨被黄蜂践。情丝应付并州剪。
惜分飞 其十 本意，庚寅夏作
作者：邹祗谟
朝代：清

执手榴屏权雪涕。此后更休相弃。鸿便须频寄。延平再合君牢记。短后征衫驱北蓟。指望珀盂春第。不道庐江吏。伯劳飞燕卿夫婿。
惜分飞 其十一 本意，庚寅夏作
作者：邹祗谟
朝代：清

蝴蝶帐边曾作伴。不料朱绳折断。斜靠屏风畔。唏嘘执手重相看。荆钗自执樵青爨。时向伯鸾相唤。留下风情半。剩与做后来公案。
惜分飞 其十三 本意，庚寅夏作
作者：邹祗谟
朝代：清

分手柴扉陈数愿。一愿郎心不变。二愿娘身健。今生为妾图方便。三愿双环常裹绢。四愿重投凤钏。五愿频相见。香车再到回心院。
惜分飞 其十二 本意，庚寅夏作
作者：邹祗谟
朝代：清

叠得蓉笺书几瓣。唤住人人去雁。聊慰伊家盼。花髫乱挽闻长叹。细语蝉帘今不办。笼里雪衣分散。莫慰加餐饭。半生愁里逍遥惯。
惜分飞 其十五 本意，庚寅夏作
作者：邹祗谟
朝代：清

毕竟书生真薄命。还是佳人薄倖。待把山盟订。海棠单受梅花聘。辛苦相携酬玉镜。漫把双环投赠。芳讯亲教证。近来小玉闻多病。
惜分飞 其十六 本意，庚寅夏作
作者：邹祗谟
朝代：清

紫雪脂香光滟滟。名绣红丝作验。银箸垂垂酽。不堪回首将伊念。杨柳章台愁作堑。心比兰膏更焰。应是前生欠。不平莫按神于剑。
惜分飞 其十四 本意，庚寅夏作
作者：邹祗谟
朝代：清

芍药仍开花步障。小阁春愁一晌。潜入葡萄帐。床头私致声无恙。岁岁青陵台畔望。人在蘼芜曲巷。再到添惆怅。夕阳芳草闲相向。
惜分飞 其四 本意，庚寅夏作
作者：邹祗谟
朝代：清

一朵花铃红豆蔻。闻道玉人消瘦。铜舆重邂逅。约来岁放灯时候。望郎不见将郎咒。细摺银泥小袖。轻向崔娘嗽。萧郎补过难依旧。